टेक केअर गुड नाइट वास्तव विषयांची मांडणी करताना ती निरस होऊ नये म्हणून रंजक करण्याकडे सर्वसाधारण कल असतो . ते करताना अनेकदा वास्तव सोडून चित्रपट रंजकतेकडेच झुकण्याची भीती अधिक असते . मात्र या दोन्हीचा समतोल साधत आजच्या काळाची खरी गरज असलेला विषय अगदी योग्य पद्धतीने प्रेक्षकांपर्यंत पोहोचवण्यात दिग्दर्शक गिरीश जोशी यशस्वी ठरले आहेत . सायबर क्राइमच्या अनेक घटना आपण ऐकत असतो , वाचत असतो , मात्र तरीही तंत्रज्ञानातील बदलांकडे पाठ फिरवत , आहे तितकेच किंवा जमेल तितकेच समजून घेत पुढे जाण्याचा प्रयत्न करणारा मोठा वर्ग आहे . आपल्या जुन्याच सवयी आणि नव्या तंत्रज्ञानाविषयीचे अपुरे ज्ञान यामुळे जेव्हा आपल्याला मोठा फटका बसतो तेव्हाच खोलात शिरण्याची आपली वृत्ती अधोरेखित करत सायबर क्राइमची गुंतागुंत उलगडणारा ‘टेक केअर गुड नाइट’ हा चित्रपट आजच्या घडीला सर्वार्थाने महत्त्वाचा आहे . अविनाश पाठक ( सचिन खेडेकर ) सर्वसाधारण मध्यमवयीन गृहस्थ , त्याच्या भल्याचांगल्या नोकरीत केवळ तंत्रज्ञानामुळे बदल झाला आहे . नवीन तंत्रज्ञान त्याने आत्मसात करून आपले काम पुढे न्यावे ही कंपनीची इच्छा आहे . मात्र नावीन्याचा हा सोस कधीच संपणारा नाही . सतत नवा बदल स्वीकारण्याची , शिकण्याची अविनाशची मानसिकता नसल्याने त्याने सगळ्याच बदलांकडे पाठ फिरवली आहे . काही गरज असलीच तर ती भागवायला कधी बायको , कधी मुलगी . . कोणी ना कोणी हाताशी असल्यामुळे मोबाइल , ईमेलसारख्या दैनंदिन व्यवहारातही त्याला मदतीशिवाय पुढे जाता येत नाही . यात काही चुकीचे आहे असे न वाटणारा अविनाश स्वतःच जेव्हा ऑनलाइन फ्रॉडची शिकार होतो तेव्हा त्याचे सगळे जग बदलते . अविनाशच नाही तर त्याची पत्नी आसावरी ( इरावती हर्षे ) , मुलगी सानिका ( पर्ण पेठे ) त्यात ओढले जातात . कोणीतरी आपल्या साध्या स्वभावाचा गैरफायदा घेत आपले सर्वस्व लुटू पाहतोय या हतबलतेतूनच अविनाश पुन्हा एकदा मार्ग काढण्यासाठी उभा राहतो . यात त्याला इन्स्पेक्टर पवार ( महेश मांजरेकर ) यांची मदत होते . ‘टेक केअर गुड नाइट’ या चित्रपटाची कथा अत्यंत साधी - सरळ आहे , त्यामुळे त्याची मांडणीही दिग्दर्शकाने त्याच पद्धतीने केली आहे . तरीही त्यातले नाटय़ कमी होत नाही . याचे कारण म्हणजे ऑनलाइन फ्रॉडमध्ये आपल्याला फसवणाऱ्याचा चेहरा दिसत नाही . कोणी कसे हातोहात फसवले काहीच कळत नसल्याने माणसाची तगमग वाढते . कुठल्या पद्धतीने हे सगळे थांबवायचे , गुन्हेगार कसा शोधायचा काहीच कळत नाही आणि आपण फसवले गेलो आहोत , एवढीच भावना मेंदू आणि मन कुरतडत राहते . हा सगळा भावनिक आलेख रंगवताना दिग्दर्शकाने अनेक महत्त्वाच्या मुद्दय़ांवरही भाष्य केले आहे जे आपल्याला नव्याने नात्यांचा विचार करायला लावते . गुन्हा आहे म्हणजे त्यात नाटय़ असणारच ! पण म्हणून नाटय़च अधिक प्रभावीपणे मांडत मूळ विषयाला बगल देण्याचा , गरज नसलेला थरार भासवण्याचा मोह दिग्दर्शकाने दूर ठेवला आहे . त्यामुळे अरे हे आपल्याबाबतीतही घडू शकते , हा विचार प्रेक्षकाला चित्रपटाशी अक्षरशः बांधून ठेवतो . त्याच वेळी फक्त सायबर क्राइमची गुंतागुंत न मांडता आलेल्या संकटाला तोंड देताना नात्यातील गुंताही सहजतेने दिग्दर्शक आपल्यासमोर ठेवतो . एकीकडे मुलांना बंधनात न ठेवता त्यांना मोकळीक देण्यावर विश्वास असणारे आईवडील आहेत तर दुसरीकडे मुलांवर र्निबध असलेच पाहिजेत या भावनेने पछाडलेले आई - वडीलही आहेत . मात्र कोणत्याही पद्धतीने वागूनही एका क्षणी जेव्हा अपयश हाती येते तेव्हा कुठेतरी , काहीतरी चुकते आहे याची जाणीव मनात मूळ धरते . संवाद साधणे , व्यवहाराचे आणि सुरक्षिततेचे भान त्यांच्यात निर्माण करणे , आपल्याबद्दल मुलांच्या मनात विश्वास निर्माण करणे हे पालकांसमोरचे मोठे आव्हान आहे , हे ही दिग्दर्शकाने दाखवून दिले आहे . उच्चशिक्षित असूनही मुलांना जेव्हा नोकरी मिळत नाही तेव्हा ती गुन्हेगारीक डे वळणारच नाहीत , याबद्दल खात्री न देऊ शकणाऱ्या इन्स्पेक्टर बापाची हतबलताही गिरीश जोशी यांनी दाखवून दिली आहे . एकाच घटनेतून वास्तव आणि मानवी नातेसंबंधांतील बदल असे वेगवेगळे धागे एकत्र गुंफून घेत ‘टेक केअर गुड नाइट’सारखा एक चांगला चित्रपट गिरीश जोशी आणि निर्माता महेश मांजरेकर यांनी दिला आहे . अविनाशची अगतिकता , बदल स्वीकारण्यापर्यंत झालेला त्याचा प्रवास अभिनेता सचिन खेडेकर यांनी अप्रतिम साकारला आहे . त्यांना आसावरीच्या आणि मुलगी सानिकाच्या भूमिकेत इरावती हर्षे , पर्ण पेठे यांची तोडीची साथ मिळाली आहे . आदिनाथ कोठारेने आपल्या पद्धतीने खलनायकी व्यक्तिरेखा साकारली आहे . महेश मांजरेकर यांनी साकारलेला इन्स्पेक्टर पवार चित्रपटात मजा आणतो . एकाच व्यक्तिरेखेतून अनेक छटा मांजरेकर यांनी सहज शैलीत रंगवल्या आहेत . किरकोळ गोष्टी त्रास देतात , मात्र प्रत्येक वेळी गुन्हा , त्याचा परिणाम तितकाच भयानक ठरेल , असे ठोकताळे मांडण्याची गरज नसते . आजच्या घडीला आपल्याला कुठलाही फटका बसू नये यासाठी ज्याने त्याने सावध होत आपली काळजी घेण्याचा संदेश चित्रपट उत्तमपणे पोहोचवतो . * दिग्दर्शक – गिरीश जोशी * कलाकार – सचिन खेडेकर , इरावती हर्षे , पर्ण पेठे , महेश मांजरेकर , जयवंत वाडकर , आदिनाथ कोठारे , संस्कृती बालगुडे , विद्याधर जोशी .


अभिनेत्री कंगना रणौतच्या अडचणीत दिवसेंदिवस वाढ होताना दिसत आहे . हृतिक - कंगनाचा वाद आता सर्वश्रुत आहे . कंगनाने ‘आप की अदालत’ या कार्यक्रमात हृतिक रोशनवर केलेल्या आरोपांनंतर बऱ्याच दिवसांनी हृतिकने या विषयावरील मौन सोडले . वृत्तवाहिनींना दिलेल्या मुलाखतींमध्ये त्याने त्याची बाजू मांडली . बॉलिवूडमधील अनेक कलाकारांनीही त्याला साथ दिली . कंगनाने तिच्या मुलाखतीत पूर्वाश्रमीचा प्रियकर आदित्य पांचोलीवरही शोषणाचा आरोप केला होता . याविरोधात आदित्य आणि त्याची पत्नी झरीना वहाबने मिळून तिला मानहानीची नोटीस पाठवली होती . या नोटिशीला कंगनाच्या वकीलाने उत्तरही दिले होते . मात्र त्या उत्तराने समाधान न झाल्याने आता कंगनाविरोधात मानहानीचा दावा दाखल करण्याच्या सूचना आदित्यने त्याच्या वकिलांना दिल्या आहेत . कंगनाचे वकील रिझवान सिद्दीकी यांनी नोटिशीला उत्तर दिले होते . २००७ पासूनच कंगनाने विविध प्रसारमाध्यमांमध्ये तिच्या वैयक्तिक अनुभवांविषयी बेधडकपणे वक्तव्ये केली आहेत , हे स्पष्ट करत वृत्तपत्राची काही कात्रणेही जोडली होती . या उत्तराने समाधान न झालेल्या आदित्यने ‘स्पॉटबॉय ई’ या वेबसाइटला दिलेल्या मुलाखतीत म्हटले की , ‘माझ्या नोटिशीला हे काही उत्तर नाही . राष्ट्रीय वाहिनीवर मला बदनाम करण्याचा अधिकार कंगनाला नाही . ’ तिच्याविरोधात मानहानीचा दावा दाखल करण्याचा निर्णय आदित्यने घेतला आहे . त्यामुळे आता कंगनाच्या अडचणीत आणखी वाढ होणार हे नक्की . वाचा : अनुष्काच्या क्लोथिंग ब्रँडने चायनीज वेबसाइटवरून डिझाइन्स केले कॉपी ? रजत शर्मा यांना दिलेल्या मुलाखतीत कंगनाने आदित्यवर गंभीर आरोप केले होते . बॉलिवूडमधील स्ट्रगलिंगच्या काळात कंगना त्याच्यासोबत रिलेशनशिपमध्ये होती . आदित्यने मला घरात डांबून ठेवून माझे शोषण केले असा आरोप तिने यावेळी केला होता .


विनोदवीर कपिल शर्मा गेल्या काही दिवसांपासून बराच चर्चेत आला आहे . सुनील ग्रोवर आणि कपिलमध्ये झालेल्या वादानंतर या सर्व प्रकरणाचे पडसाद ‘द कपिल शर्मा शो’ या कार्यक्रमावर उमटताना दिसत आहेत . ‘द कपिल शर्मा शो’ या कार्यक्रमातील हुकमी एक्के समजल्या जाणाऱ्या सुनील ग्रोवर , अली असगर आणि चंदन प्रभाकर यांनी कपिलच्या शोवर येण्यास नकार दिल्यामुळे या शोचे अस्तित्त्व धोक्यात असल्याचे म्हटले जात होते . नुकतेच कपिलच्या या शो चे काही भाग प्रदर्शित झाले . पण , सुनील ग्रोवर आणि कार्यक्रमातील इतर विनोदवीरांच्या अनुपस्थितीत पार पडलेल्या या कार्यक्रमाने प्रेक्षकांच्या मनावर हवी तशी छाप पाडली नाही . ‘नाम शबाना’ या चित्रपटाच्या निमित्ताने अभिनेता मनोज बाजपेयी आणि अभिनेत्री तापसी पन्नू यांनी कपिलच्या शो मध्ये हजेरी लावल्यानंतर त्यापुढील भागासाठी कपिलने टेलिव्हिजन विश्वातूनच नावारुपास आलेल्या काही विनोदवीरांना आमंत्रित केले होते . विनोदवीर राजू श्रीवास्तव , सुनील पाल आणि एहसान कुरेशी यांच्या उपस्थितीत कपिलने परिस्थिती सावरुन नेण्याचा प्रयत्न केला खरा . पण , त्यातही तो सपशेल अयशस्वी ठरला . या तिन्ही विनोदवीरांच्या उपस्थितीत पार पडलेल्या या भागाची सुरुवात कपिलने त्याच्या शैलीत केली . त्यानंतर त्याने व्यासपीठाचा सर्व ताबा राजू श्रीवास्तवकडे सुपूर्द करत तो थेट नवज्योत सिंग सिद्धूंच्या शेजारी जाऊन बसला . राजू श्रीवास्तवनेही त्याच्या विनोदी शैलीने प्रेक्षकांचे मनोरंजन करण्याचा प्रयत्न केला . पण , त्याच्याही वाट्याला अपयशच आले . राजू मागोमाग सुनील पाल आणि एहसान कुरेशी यांनीही विनोदी खेळी केली . पण , प्रेक्षकांच्या अपेक्षा कोणालाही पूर्ण करता आल्या नाहीत . नेहमी ‘डॉ . मशहूर गुलाटी’ म्हणजेच सुनील ग्रोवरच्या एन्ट्रीला होणारा टाळ्यांचा कडकडाट आणि प्रेक्षकांचा कल्ला या कार्यक्रमाच्या भागात कुठेच पाहायला मिळाला नाही . किकू शारदा , रोशेल राव आणि खुद्द कपिल शर्मा यांची उपस्थिती असतानाही ही मंडळी काही प्रेक्षांची मनं जिंकू शकली नाहीत . त्यामुळे ‘द कपिल शर्मा शो’मध्ये सुनील ग्रोवरची जागा कोणीच घेऊ शकत नाही असेच चित्र दिसतेय . विमान प्रवासादरम्यान आपल्या बेजबाबदार आणि उद्दाम वागण्यामुळेच कपिलला अनेकांच्या रोषाला सामोरे जावे लागत आहे . त्यामुळे आता त्याचा फटका कपिलला आणि पर्यायाने सोनी टेलिव्हिजन वाहिनीला बसत असल्याचे दिसते .


प्रतिस्पर्धी संघाची ताकद गोलंदाजीत आहे हे वेगळे सांगायला नको . त्यामुळे त्यांच्या गोलंदाजीचे ‘होम वर्क’ करूनच भारतीय संघाचा सध्याचा सराव सुरू आहे . भारतीय संघाच्या फलंदाजीचा आधारस्तंभ चेतेश्वर पुजाराने हे मान्य केले . प्रतिस्पर्धी संघ कसा आहे आणि त्यांची ताकद कशी याची चर्चा करण्यापेक्षा आम्ही सरावावर लक्ष केंद्रित केल्याचे पुजाराने सांगितले . सराव सामना रद्द करून सरावावर भर देण्याचा भारतीय संघ व्यवस्थापनाचा निर्णय योग्य काम करत असल्याचे केपटाऊनच्या नितांत सुंदर न्यूलॅंड्स मैदानावर आल्यावर दिसून आले . सराव सामन्यात समोरच्या संघात मुद्दामहून कमजोर गोलंदाज दिले जातात तसेच खेळपट्टीत जान ठेवली जात नाही . मग सामन्यातून जे पाहिजे ते साध्य होत नाही . म्हणूनच भारतीय संघाने सराव सामना खेळणे टाळून सरावावर भर दिला . दक्षिण आफ्रिकेत पाऊल ठेवल्यापासून संघाने ८ - ९ सराव सेशन्स केले आहेत . दोन दिवस तर दिवसात दोन वेळा सराव केला गेला . पहिल्या कसोटी सामन्यापूर्वी सरावाचे आणखी एक सत्र संपल्यावर भारतीय संघाच्या वतीने चेतेश्वर पुजाराने पत्रकारांशी संवाद साधला . तो म्हणाला , ‘‘आमची तयारी उत्तम चालू आहे . सरावादरम्यान आखूड टप्प्याचा मारा खेळाची सवय करून घेत आहोत . मला वाटते की चांगल्या खेळपट्टीवर दर्जेदार गोलंदाजांना सामोरे जाताना चेंडू योग्य प्रकारे सोडणे हे सुद्धा फार महत्त्वाचे असते . मी २०११ आणि २०१४ मध्ये दक्षिण आफ्रिकेचा दौरा केलेला आहे . त्या अनुभवाचा फायदा मला नक्की होईल . ’’ पहिल्या कसोटी सामन्याची तयारी करताना आम्ही समोरच्या संघात कोण आहे आणि कोण कसे खेळेल याकडे लक्ष देत नसल्याचे सांगून पुजारा म्हणाला , ‘‘आम्हाला काय करायचे आहे कसे खेळायचे आहे आणि योजना अमलात कशा आणायच्या याचा विचार चालू आहे . मला वाटते , की यंदाच्या दौऱ्यावर आलेल्या भारतीय गोलंदाजीत बरीच ताकद भरलेली आहे . खरे वेगवान गोलंदाज आपल्या संघात आहेत . या वेगवान गोलंदाजांमुळेच या वेळी संघाच्या कामगिरीला वेगळी धार येणार आहे . ’


उत्तम आरोग्यासाठी सकस आहार घेणे आवश्यक आहे , असे डॉक्टर आणि आरोग्यतज्ज्ञ सांगत असले तरी भारतात पोषण आहाराचे सेवन कमी प्रमाणात केले जाते , असे एका सव्रेक्षणातून पुढे आले आहे . अन्य दक्षिण आशियाई देशांपेक्षा भारतात पोषण आहाराची स्थिती चिंताजनक असल्याचे आरोग्यतज्ज्ञांनी सांगितले पोषण आहाराच्या कमतरतेमुळे देशात कुपोषणाचे प्रमाणही अधिक आहे . देशाचा काही भाग वगळता सर्वच ठिकाणी कुपोषणाचे प्रमाण लक्षणीय आहे . सध्या देशात ‘कुपोषण हटाव’साठी विविध मोहिमा राबविण्यात येत असल्या तरी इतर देशांच्या तुलनेत भारताची स्थिती चांगली नसल्याचे राष्ट्रीय पोषण संस्था , इंडियन कौन्सिल ऑफ मेडिकल रिसर्चचे माजी संचालक डॉ . बी . सेसीकेरन यांनी सांगितले . जीवनसत्त्व ए , आयोडिन यांच्यासह लोह , फॉलिक अॅसिड , बी १२ आणि ड जीवनसत्त्वांच्या कमरतेमुळे कुपोषणामध्ये वाढ होते . जन्मावेळी वजन कमी होण्याचे प्रमाण कमी झाले असले तरी दक्षिण भारतातील आणि काही उत्तर भारतातील राज्यांमध्ये याचे प्रमाण जास्त असल्याचे सेसीकेरन यांनी स्पष्ट केले . जागतिक आरोग्य संघटनेच्या ताज्या अहवालानुसार , २ . ५ दशलक्ष मुलांचा प्रत्येक वर्षी कुपोषणामुळे मृत्यू होत आहे . चीनमध्ये कमी वजन असणाऱ्या पाच वर्षांखालील मुलांचे प्रमाण फक्त सात टक्के असून , भारतामध्ये हे प्रमाण ४२ . ५ टक्के इतके उच्च असल्याचे त्यांनी सांगितले . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


‘पद्मावती’ या चित्रपटाच्या पहिल्या पोस्टरपासून ते अलिकडेच प्रसिध्द झालेल्या ‘घुमर…’ गाण्यापर्यंत चित्रपटाविषयीची प्रत्येक गोष्ट बरीच चर्चेत आहे . या साऱ्यामध्ये सर्वाधिक लक्षवेधी ठरत आहे ती म्हणजे राणी पद्मावतीच्या रुपातील अभिनेत्री दीपिका पदुकोण . शक्य ते सर्व बारकावे टीपत भन्साळींनी या चित्रपटातील प्रत्येक पात्र जीवंत केले आहे . त्यांच्या या स्वप्नवत प्रोजेक्टसाठी कलाकारांनीही फारच मेहनत घेतली आहे . सोशल मीडियावरुनही सध्या या कलाकारांची प्रशंसा करण्याचे सत्र सुरु असून खुद्द सेलिब्रिटीही यात मागे नाहीत . ‘पद्मावती’तील दीपिकाच्या लूकची प्रशंसा करण्यासाठी आलिया भट्टनेही ट्विटरची मदत घेतली होती . ‘उफ्फ… या जीवघेण्या अदा…’ असे ट्विट तिने केले होते . याशिवाय तिने राणी पद्मावतीच्या रुपात झळकणाऱ्या दीपिकाचे तोंड भरुन कौतुकही केले . ‘मी चित्रपटाचा ट्रेलर पाहिला . त्यात दीपिकाचे रुप उत्तमपणे साकारण्यात आले असून , एका अर्थी हे सर्व अविश्वसनीयच वाटत आहे . मी तिच्यासारखी दिसूही शकत नाही आणि तिच्यासारखा अभिनयही करु शकत नाही . मी तिला याविषयी सांगितलेसुद्धा . या चित्रपटातून ती पुन्हा एकदा सर्वांची मनं जिंकेल यात वादच नाही’ , असे आलिया म्हणाली होती . आलियाने केलेली प्रशंसा पाहून दीपिकानेही तिला उत्तर देत एक ट्विट केले . या ट्विटमध्ये तिने आलियाला टॅग करत तिचा उल्लेख ‘अलू… . ’ असा केला आहे . दीपिकाने दिलेले हे उत्तर पाहून या दोन्ही अभिनेत्रींमध्ये असलेले जिव्हाळ्याचे नाते सर्वांसमोर आले आहे . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ एकाच क्षेत्रात काम करत असलेल्या या कलाकार मंडळींनी अशाप्रकारे इतर कलाकारांची प्रशंसा करणे ही बाबसुद्धा फार महत्त्वाची असते . या साऱ्यामध्ये कलाकारांना मदत होते ती म्हणजे सोशल मीडियाची . सोशल मीडियाच्या माध्यमातून फक्त चाहत्यांसोबतचेच नाते सेलिब्रिटी आणखी दृढ करु पाहतात असा समज असेल तर तसे नाही . या माध्यमातून इंडस्ट्रीत बऱ्याच सहकलाकारांशीदेखील संपर्कात राहण्याला कलाकारांकडून प्राधान्य दिले जाते . आलिया आणि दीपिकाच्या ट्विटमधूनच याचा प्रत्यय येतोय .


बीसीसीआयच्या स्थानिक स्पर्धांमध्ये सर्वात मानाचं स्थान असलेल्या रणजी करंडक स्पर्धेला दोन आठड्यांमध्ये सुरुवात होणार आहे . आज बीसीसीआयने रणजी करंडकाच्या यंदाच्या हंगामाचं वेळापत्रक जाहीर केलं आहे . यंदाच्या हंगामात २८ संघ सहभागी होणार असून या संघांना ४ गटांमध्ये विभागण्यात आलं आहे . यंदाच्या हंगामात प्रत्येक संघाला आपल्या घरच्या मैदानावर एक सामना खेळण्याची संधी मिळणार आहे . अशी आहे रणजी करंडक स्पर्धेतल्या संघांची गटवारी – अ गट – कर्नाटक , दिल्ली , आसामा , महाराष्ट्र , हैदराबाद , उत्तर प्रदेश , रेल्वे ब गट – झारखंड , गुजरात , केरळ , सौराष्ट्र , हरियाणा , राजस्थान , जम्मू आणि काश्मीर क गट – मुंबई , तामिळनाडू , आंध्र प्रदेश , मध्य प्रदेश , ओडीशा , बडोदा , त्रिपुरा ड गट – हिमाचल प्रदेश , विदर्भ , पंजाब , बंगाल , सेनादल , गोवा , छत्तीसगड अवश्य वाचा – भारतीय क्रिकेटचा ईशान्योदय ! , सहा राज्यांचा रणजीमध्ये समावेश असं असेल यंदाच्या रणजी कंरडक स्पर्धेचं वेळापत्रक – पहिली फेरी , ६ ते ९ ऑक्टोबर गट अ : दिल्ली विरुद्ध आसामा – नवी दिल्ली उत्तर प्रदेश विरुद्ध रेल्वे – लखनऊ हैदराबाद विरुद्ध महाराष्ट्र – हैदराबाद गट ब : केरळ विरुद्ध झारखंड – त्रिवेंद्रम राजस्थान विरुद्ध जम्मू आणि काश्मीर – जयपूर हरियाणा विरुद्ध सौराष्ट्र – लाहली गट क : मध्य प्रदेश विरुद्ध बडोदा – इंदूर ओडीशा विरुद्ध त्रिपुरा – भुवनेश्वर तामिळनाडू विरुद्ध आंध्रप्रदेश – चेन्नई गट ड : सेनादल विरुद्ध बंगाल – नवी दिल्ली गोवा विरुद्ध छत्तीसगड – गोवा हिमाचल प्रदेश विरुद्ध पंजाब – धर्मशाळा ————————— - दुसरी फेरी , १४ ते १७ ऑक्टोबर गट अ : रेल्वे विरुद्ध दिल्ली – नवी दिल्ली हैदराबाद विरुद्ध उत्तर प्रदेश – हैदराबाद कर्नाटक विरुद्ध आसाम – दिल्ली गट ब : सौराष्ट्र विरु्द्ध जम्मू आणि काश्मीर – राजकोट राजस्थान विरुद्ध झारखंड – जयपूर गुजरात विरुद्ध केरळ – नाडीयाद गट क : बडोदा विरुद्ध आंध्र प्रदेश – बडोदा मध्य प्रदेश विरुद्ध मुंबई – इंदूर तामिळनाडू विरुद्ध त्रिपुरा – आगरतळा गड ड : पंजाब विरुद्ध विदर्भ – मोहाली हिमाचल प्रदेश विरुद्ध गोवा – धर्मशाळा छत्तीसगड विरुद्ध बंगाल – रायपूर ——————————————– तिसरी फेरी , २४ ते २७ ऑक्टोबर गट अ : आसाम विरुद्ध रेल्वे – गुवाहटी उत्तर प्रदेश विरुद्ध महाराष्ट्र – देहरादून कर्नाटक विरुद्ध हैदराबाद – बंगळुरु गट ब : जम्मू आणि काश्मीर विरुद्ध गुजरात – जम्मू झारखंड विरुद्ध हरियाणा – रांची केरळ विरुद्ध राजस्थान – त्रिवेंद्रम गट क : आंध्रप्रदेश विरुद्ध ओडीशा – विझाग मुंबई विरुद्ध तामिळनाडू – मुंबई त्रिपुरा विरुद्ध मध्य प्रदेश – आगरतळा गट ड : गोवा विरुद्ध पंजाब – गोवा सेनादल विरुद्ध हिमाचल प्रदेश – नवी दिल्ली विदर्भ विरुद्ध छत्तीसगड – नागपूर ————————————————— चौथी फेरी , १ ते ४ नोव्हेंबर गट अ : रेल्वे विरुद्ध हैदराबाद – नवी दिल्ली दिल्ली विरुद्ध उत्तर प्रदेश – नवी दिल्ली महाराष्ट्र विरुद्ध कर्नाटक – पुणे गट ब : जम्मू आणि काश्मीर विरुद्ध केरळ – जम्मू गुजरात विरुद्ध हरियाणा – वलसाड सौराष्ट्र विरुद्ध झारखंड – राजकोट गट क : बडोदा विरुद्ध त्रिपुरा – बडोदा आंध्र प्रदेश विरुद्ध मध्य प्रदेश – विझाग ओडीशा विरुद्ध मुंबई – भुवनेश्वर गट ड : बंगाल विरुद्ध हिमाचल प्रदेश – कोलकाता विदर्भ विरुद्ध सेनादल – नागपूर छत्तीसगड विरुद्ध पंजाब – रायपूर ————————————————— - पाचवी फेरी , ९ ते १२ नोव्हेंबर गट अ : आसाम विरुद्ध उत्तर प्रदेश – गुवाहटी महाराष्ट्र विरुद्ध रेल्वे – पुणे कर्नाटक विरुद्ध दिल्ली – बंगळुरु गट ब : हरियाणा विरुद्ध राजस्थान – लाहली झारखंड विरुद्ध जम्मू आणि काश्मीर – जमशेदपूर सौराष्ट्र विरुद्ध गुजरात – राजकोट गट क : त्रिपुरा विरुद्ध आंध्र प्रदेश – आगरतळा ओडीशा विरुद्ध तामिळनाडू – कटक मुंबई विरुद्ध बडोदा – मुंबई गट ड : बंगाल विरुद्ध विदर्भ – कोलकाता हिमाचल प्रदेश विरुद्ध छत्तीसगड – धर्मशाळा सेनादल विरुद्ध गोवा – नवी दिल्ली ————————————————— - सहावी फेरी , १७ ते २० नोव्हेंबर गट अ : दिल्ली विरुद्ध महाराष्ट्र – दिल्ली आसाम विरुद्ध हैदराबाद – गुवाहटी उत्तर प्रदेश विरुद्ध कर्नाटक – कानपूर गट ब : गुजरात विरुद्ध राजस्थान – सुरत जम्मू आणि काश्मीर विरुद्ध हरियाणा – जम्मू केरळ विरुद्ध सौराष्ट्र – त्रिवेंद्रम कट क : आंध्र प्रदेश विरुद्ध मुंबई – ओंगल तामिळनाडू विरुद्ध मध्य प्रदेश – चेन्नई बडोदा विरुद्ध ओडीशा – बडोदा गट ड : पंजाब विरुद्ध बंगाल – मोहाली छत्तीसगड विरुद्ध सेनादल – रायपूर गोवा विरुद्ध विदर्भ – गोवा ————————————————— सातवी फेरी , २५ ते २८ नोव्हेंबर गट अ : हैदराबाद विरुद्ध दिल्ली – हैदराबाद महाराष्ट्र विरुद्ध आसाम – पुणे रेल्वे विरुद्ध कर्नाटक – दिल्ली गट ब : राजस्थान विरुद्ध सौराष्ट्र – जयपूर झारखंड विरुद्ध गुजरात – रांची हरियाणा विरुद्ध केरळ – लाहली गट क : मुंबई विरुद्ध त्रिपुरा – मुंबई तामिळनाडू विरुद्ध बडोदा – चेन्नई मध्य प्रदेश विरुद्ध ओडीशा – ग्वाल्हेर गट ड : पंजाब विरुद्ध सेनादल – मोहाली विदर्भ विरुद्ध हिमाचल प्रदेश – नागपूर बंगाल विरुद्ध गोवा – कोलकाता ———————————————————————– उपांत्यपूर्व फेरी – ७ ते ११ डिसेंबर उपांत्य फेरी – १७ ते २१ डिसेंबर अंतिम सामना – २९ डिसेंबर ते २ जानेवारी


ऑलिम्पिक पदक विजेता भारताचा कुस्तीपटू सुशील कुमार लवकरच वर्ल्ड रेस्टलिंग एन्टरटेन्मेंटमध्ये ( डब्ल्यूडब्ल्यूई ) दिसणार असल्याची माहिती समोर आली आहे . ‘डब्ल्यूडब्ल्यूई’च्या अधिकाऱयांनी नुकतीच सुशील कुमार याची भेट घेतल्याने त्याच्या ‘डब्ल्यूडब्ल्यूई’मधील समावेशाची चर्चा सुरू झाली आहे . मात्र , सुशीर कुमारने याबाबत कोणतीही अधिकृत घोषणा केलेली नाही . ‘डब्ल्यूडब्ल्यूई’चे टॅलेंट डेव्हलपमेंट प्रमुख केनयोन सीमॅन यांनी फ्लोरिडामध्ये सुशीर कुमारची भेट घेतली . सीमॅन यांच्याशी भेट घेतल्याची माहिती खुद्द सुशीलनेही दिली . तो म्हणाला की , माझी नुकतीच ‘डब्ल्यूडब्ल्यूई’च्या टॅलेंट प्रमुखांशी भेट झाली . माझ्यासमोर अनेक पर्याय उपलब्ध आहेत . पण मला कुस्तीचा सराव सुरूच ठेवायचा आहे . वाचाः WWE गोल्डबर्गचे १२ वर्षांनंतर दमदार पुनरागमन , ब्रॉक लेसनरचे आव्हान स्विकारले कुस्तीला अलविदा करणार का ? असे विचारले असता सुशीलने नकार दिला आहे . मात्र , ‘डब्ल्यूडब्ल्यूई’मधील समावेशाबाबत तो सकारात्मक असल्याचे दिसत होते . ‘डब्ल्यूडब्लूई’ने गेल्या काही महिन्यांपासून भारतातील आपला विस्तार वाढविण्याच्या दृष्टीने प्रयत्न सुरू केले आहेत . येत्या महिन्याभरात सुशील कुमार आपला निर्णय घेणार असल्याचे सांगण्यात येत आहे . याआधी भारताकडून ‘द ग्रेट खली’ हा ‘डब्ल्यूडब्ल्यूई’च्या मंचावर दिसला होता .


कुठेही जायचे असेल तरी आपण प्रेझेंटेबल असावं असं प्रत्येकाला वाटतं . यामध्ये सर्वात महत्त्वाची गोष्ट असते ती म्हणजे आपला चेहरा . चेहऱ्याची त्वचा नितळ आणि चांगली दिसावी यासाठी मुख्यतः महिला अनेक प्रयत्न करताना दिसतात . बाह्य त्वचा चांगली दिसावी यासाठी आहार अतिशय महत्त्वाचा असतो . त्यामुळे सौंदर्यप्रसाधनांबरोबरच आहाराच्या टिप्स लक्षात ठेवणे गरजेचे आहे . तुमची त्वचा कोरडी किंवा तेलकट कशीही असली तरी ती उजळण्यासाठी उत्तम आहार महत्त्वाचा असतो . जंक फूड , तेलकट तसेच मसालेदार खाणे यांमुळे आरोग्यावर तर विपरित परिणाम होतोच पण त्वचेवरही त्याचा वाईट परिणाम दिसून येतो . त्यामुळे त्वचा निर्जिव वाटू नये यासाठी आहारात ठराविक पदार्थांचा समावेश असायलाच हवा . तसेच तुम्ही जास्त तरुण दिसावे असे तुम्हाला वाटत असेल तर आहाराबाबत काळजी घेणे गरजेचे ठरते . या गोष्टी असायलाच हव्यात प्रोटीन – त्वचेतील पेशींना दुरुस्त करण्याचे काम प्रोटीनमुळे होते . त्यामुळे त्वचा चांगली होण्यासाठी आहारात प्रोटीनचा समावेश असणे आवश्यक असते . चिकन , अंडी , दुधाचे पदार्थ आणि ब्रोकोली यांमध्ये मोठ्या प्रमाणात प्रोटीन असल्याने हे पदार्थ आहारात असायला हवेत . फळे आणि भाज्या – फळे आणि भाज्यांमध्ये खनिजे आणि व्हिटॅमिन असतात . त्वचेचे आरोग्या चांगले राहण्यास त्याचा अतिशय चांगला उपयोग होतो . त्यामुळे नैसर्गिकरित्या पिकवलेल्या फळांचा आणि भाज्यांचा आहारात समावेश असणे गरजेचे आहे . धान्य – धान्यामध्ये फायबर , व्हिटॅमिन आणि प्रोटीनचे प्रमाण जास्त असते . त्वचा चांगली दिसावी यासाठी हे घटक आवश्यक असतात . त्यामुळे हातसडीचा तांदूळ , बाजरी , ज्वारी अशी सगळी धान्ये असायला हवीत . दाणे आणि बिया – दाणे हे केवळ आरोग्यासाठीच चांगले असतात असे नाही तर त्वचेचे आरोग्य सुधारण्यामध्येही त्यांचा चांगला सहभाग असतो . आक्रोड , काजू , बदाम यांबरोबरच सूर्यफुलाच्या बिया , भोपळ्याच्या बिया त्वचेसाठी चांगल्या असतात . तेल – आरोग्यदायी तेल हे त्वचेतील आर्द्रता टिकवून ठेवण्यासाठी उपयुक्त असते . त्यामुळे खोबरेल तेल , ऑलिव्ह ऑईल , बदाम तेल यांचा आहारात समावेश करावा . पेये – उन्हाळ्याच्या दिवसांत तसेच एरवीही शरीरात पाण्याचे प्रमाण योग्य असणे आवश्यक असते . त्यामुळे आरोग्य चांगले राहण्यास मदत होतेच पण त्वचेचे आरोग्य सुधारण्यासही त्यामुळे मदत होते . त्यामुळे दिवसातून किमान ८ ते १० ग्लास पाणी प्यावे . ग्रीन टी , हर्बल टी , नारळ पाणी , बदामाचे दूध , ताज्या फळांचा रस आहारात असायला हवे . हे पदार्थ टाळा * पनीर , कॉटेज चिज , क्रिम , बटर * पांढरा तांदूळ , पांढरा ब्रेड , सातू , पास्ता * प्रक्रिया केलेले मटण * सोयाचे पदार्थ – टोफू , सोया मिल्क , सोया दही * कृत्रिम साखर किंवा स्विटनर * चहा , क़ॉफी , सोडा असलेली पेये , अल्कोहोल


मल्याळम अभिनेत्री प्रिया प्रकाश वारियरची लोकप्रियता पाहून सध्या तिच्याकडे भरपूर सिनेमांचे ऑफर्स येत आहेत . यात तिने ‘पिंक’ सिनेमाचे दिग्दर्शक अनिरुद्ध रॉय चौधरी यांच्या आगामी सिनेमाचा प्रस्ताव नाकारला . खुद्द प्रियानेच मुलाखतीदरम्यान ही गोष्ट उघड केल्याचं वृत्तही त्यांनी प्रसिद्ध केलं . सोशल मीडियावर गाण्याचा व्हिडिओ व्हायरल झाल्याचं कळताच अनिरुद्ध यांनी प्रियाला त्यांच्या आगामी सिनेमात घेण्याची इच्छा व्यक्त केली . त्यांनी तिच्याकडे त्याविषयी विचारपुसही केली . पण , पुढील काही महिने पदार्पणाच्या सिनेमातच व्यग्र असून , त्यावरच लक्ष केंद्रित करण्यास प्राधान्य देत तिने हा प्रस्ताव नाकारला . हे तर झाले बॉलिवूडमधील दिग्दर्शकाचे पण मल्याळम सिनेसृष्टीतील अनेक दिग्दर्शक प्रियाने त्यांच्या सिनेमात काम करावे म्हणून प्रयत्नशील आहेत . पण आपला वधारलेला भाव पाहून प्रियाने तिच्या मानधनात कमालीची वाढ केली आहे . दक्षिणेकडील एका वेबपोर्टलने प्रसिद्ध केलेल्या वृत्तानुसार , अभिनेता निखिल सिद्धार्थच्या आगामी सिनेमात काम करण्यासाठी प्रियाने जवळपास दोन कोटी रुपयांची मागणी केली आहे . स्वतः प्रियाला बॉलिवूडमधील प्रसिद्ध दिग्दर्शक संजय लीला भन्साळी यांच्यासोबत काम करण्याची इच्छा आहे . भन्साळी यांच्या ‘पद्मावत’ सिनेमातील रणवीर सिंग आणि दीपिका पदुकोण हे प्रियाचे आवडते कलाकार आहेत . भविष्यात बॉलिवूडमध्ये काम करण्यासाठीही प्रिया उत्साहित आहे . आपल्या खाजगी आयुष्याबद्दल प्रसारमाध्यमांशी बोलताना प्रियाने तिचे मुंबई कनेक्शनही सांगितले . प्रियाचा जन्म केरळमध्ये झाला असला तरी बालपणीचा काळ तिचा मुंबईत गेला आहे . तिचे प्राथमिक शिक्षण मुंबईत झाले आहे . प्रियाचे वडील प्रकाश वरियर सेंट्रल एक्साइज डिपार्टमेण्टमध्ये काम करतात . मुंबईत काही वर्ष नोकरी केल्यानंतर प्रकाश यांनी केरळमध्ये बदली करुन घेतली . सध्या ती वाणिज्य शाखेच्या पहिल्या वर्षात शिकत आहे . प्रिया आई - बाबा , छोटा भाऊ आणि आजी - आजोबा अशा माणसांनी भरलेल्या घरात राहते . १८ वर्षीय प्रिया ‘उरू अदार लव्ह’ या सिनेमातील ‘मणिक्य मलराया पूवी’ गाण्याने भारतीयांच्या घराघरात पोहोचली . या गाण्याची काही सेकंदांची क्लिप व्हॅलेंटाइन डेच्या निमित्ताने सोशल मीडियावर व्हायरल झालेली . या व्हिडिओमध्ये प्रिया सिनेमातील तिच्या शाळकरी प्रियकराला डोळ्यांच्या हावभावांनी आपल्या प्रेमाच्या भावना व्यक्त करताना दिसते . याच व्हिडिओने प्रिया ही सोशल मीडिया ‘क्वीन’ ठरली .


कराची : ' विराट कोहली हा जगातील सर्वोत्तम क्रिकेटपटू आहे . . ब्रिलियंट ! ' अशा शब्दांत पाकिस्तानचे माजी कर्णधार जावेद मियांदाद यांनी कोहलीचे कौतुक केले . दक्षिण आफ्रिकेविरुद्धच्या तिसऱ्या एकदिवसीय सामन्यात काल ( बुधवार ) कोहलीने 34 वे शतक झळकावित भारताच्या विजयात सिंहाचा वाटा उचलला . सहा सामन्यांच्या मालिकेत भारताकडे आता 3 - 0 अशी आघाडी आहे . हे कोहलीचे ५५ वे आंतरराष्ट्रीय शतक होते . पाकिस्तानमधील एका संकेतस्थळाला दिलेल्या मुलाखतीत मियांदाद म्हणाले , ' कोहलीची फलंदाजीची शैली अफलातून आहे . त्यामुळे एखाद् - दुसऱ्या वेळीच नव्हे , तर प्रत्येकवेळी मैदानात उतरल्यावर तो भन्नाट खेळी करू शकतो . एखाद्या फलंदाजाची शैली सदोष असेल , तर क्वचित कधीतरी तो मोठ्या धावा करेल ; पण कोहलीचे तसे नाही . त्याचे सातत्य अविश्वसनीय आहे . प्रतिस्पर्धी गोलंदाजाची बलस्थाने आणि कमकुवत बाजू कोहली चटकन ओळखतो आणि त्यानुसार स्वतःच्या फलंदाजीत बदल करतो . कोहली हा ' जिनियस ' आहे . ' ' या मुलाखतीमध्ये मियांदाद यांनी 19 वर्षांखालील विश्वकरंडक स्पर्धेतील पाकिस्तानच्या कामगिरीवरही भाष्य केले . या स्पर्धेतील उपांत्य फेरीत पाकिस्तानला भारताकडून 203 धावांनी मानहानिकारक पराभव स्वीकारावा लागला . या सामन्यात पाकिस्तानचा संघ केवळ 69 धावांत गुंडाळला गेला होता . ' या संघाने नशीबानेच उपांत्य फेरी गाठली होती ' असे मत मियांदाद यांनी व्यक्त केले . ' भारताकडून 203 धावांनी झालेला पराभव पचविणे अवघड आहे ; पण खरं सांगायचं झालं , तर नशीबानेच पाकिस्तान उपांत्य फेरीत पोचला होता . पाकिस्तानच्या खेळाडूंकडे कुठलाही अनुभव नव्हता . जय - पराजय हे कोणत्याही खेळातील अविभाज्य भाग असतातच ; पण इतक्या मोठ्या फरकाने झालेला पराभव हा दोन्ही संघांच्या क्षमतेतील फरकच सिद्ध करणारा होता ' ' , असे मियांदाद म्हणाले .


सिनेसृष्टीत स्त्रियांच्या सुडौल व मादक शरीराला विशेष महत्त्व दिले जाते . त्यामुळे अनेक अभिनेत्री मादकता प्राप्त करण्यासाठी योग्य आहार , व्यायाम व सौंदर्यप्रसाधनांवर लाखो रुपये खर्च करतात . परंतु कितीही प्रयत्न केला तरी निसर्ग नियमानुसार माणसाला त्याचे तारुण्य काही दीर्घकाळ टिकवून ठेवता येत नाही . असाच काहीसा प्रकार अभिनेत्रींच्या बाबतीतही होतो . वाढत्या वयानुसार त्यांच्या मादकतेचे प्रमाण हळूहळू कमी होत जाते . परिणामी त्यांना मिळणारे कामही कमी कमी होत जाते . त्यामुळे उत्तम अभिनय करण्याची क्षमता असलेल्या अभिनेत्रींनाही बऱ्याचदा दुय्यम दर्जाच्या भूमिका कराव्या लागतात . काही जण असतात , ज्या संघर्ष करण्याचा निश्चय करतात आणि शरीरात आवश्यक ते बदल घडवून आणण्यासाठी कॉस्मेटिक शस्त्रक्रियेची मदत घेतात . आजवर रेनी झेलवेगर , डायान क्रुगर , केट बेकिन्सेल , स्कार्लेट जॉन्सन , लेडी गागा यांसारख्या शेकडो अभिनेत्रींनी कॉस्मेटिक शस्त्रक्रियांच्या मदतीने आपले तारुण्य टिकवण्याचा प्रयत्न केला आहे . या सिनेकलाकारांच्या जीवनशैलीचे जनसामान्यांना प्रचंड आकर्षण असते . ते त्यांचे सातत्याने अनुकरण करतात . काही चाहत्यांवर तर हा प्रभाव इतका जबरदस्त असतो की ते आपल्या आवडत्या कलाकाराप्रमाणे दिसण्यासाठी कोणत्याही थराला जातात . असाच काहीसा अनुभव सध्या समाजमाध्यमांवर येतो आहे . इराणमधील एका १९ वर्षीय तरुणीने हुबेहूब अभिनेत्री अँजेलिना जोलीसारखे दिसण्यासाठी चेहऱ्यावर तब्बल पन्नास शस्त्रक्रिया केल्या आहेत . या तरुणीचे नाव सहार तबार असून ती लहानपणापासून अँजेलिना जोलीची जबरदस्त चाहती आहे . तिला खूप मोठी आणि प्रसिद्ध अभिनेत्री बनायचे आहे . आणि त्यासाठी अँजेलिनाप्रमाणे दिसणे गरजेचे आहे . हा गैरसमज झाल्यामुळे सलग पन्नास शस्त्रक्रिया तिने आपल्या चेहऱ्यावर केल्या . परंतु कॉस्मेटिक शस्त्रक्रिया झेलण्याची मानवी शरीराची एक क्षमता असते . आणि त्या मर्यादेत राहूनच डॉक्टर या ट्रीटमेंट करण्याचा सल्ला पेशंटला देतात , परंतु काही हट्टी मंडळी या मर्यादांचे उल्लंघन करतात . परिणामी त्यांच्या वाटय़ाला वाईट अनुभव येतात , जे सध्या सहारच्या बाबतीत होत आहे . वेडाच्या भरात तिने एकामागून एक शस्त्रक्रिया केल्या . त्यासाठी विविध प्रकारची औषधे घेतली . आणि या सर्वाचा इतका वाईट परिणाम तिच्या चेहऱ्यावर झाला की आता ती एखाद्या भूतपटातील विद्रूप भुताप्रमाणे ती दिसते आहे . स्वतःहून तिने तिचे काही फोटो समाजमाध्यमांवर अपलोड केले . आणि त्याचबरोबर हजारो लोकांनी तिच्यावर टीका करण्यास सुरुवात केली . अनेकांनी तिच्यावर विनोद केले . तर काहींनी दुःख व्यक्त केले . परंतु तिने दिलेल्या प्रतिक्रिया पाहता अजूनही ‘अँजेलिना जोली’सारखा दिसण्याचा ध्यास सहार तबारने सोडला नसल्याचेच दिसून येत आहे .


' बंगळूर कसोटीदरम्यान निर्माण झालेला वाद तिथेच संपला आहे . आता आमचे लक्ष पुढील सामन्यावर आहे . त्याच मुद्यावरून वाद घालत बसणे अनावश्यक आहे , ' असे मत भारतीय क्रिकेट संघाचा कर्णधार विराट कोहली याने आज ( बुधवार ) व्यक्त केले . भारत आणि ऑस्ट्रेलियादरम्यान रांचीमध्ये उद्यापासून ( गुरुवार ) तिसऱ्या कसोटी सामन्यास सुरवात होत आहे . बंगळूर कसोटीमध्ये पंचांनी बाद दिल्यानंतर ऑस्ट्रेलियाचा कर्णधार स्टीव्ह स्मिथने ड्रेसिंग रूममधून ' डीआरएस ' विषयी संकेत घेण्याचा प्रयत्न केला होता . मैदानावरील पंच आणि भारतीय खेळाडूंनी या कृतीवर आक्षेप घेतला . त्यानंतर पंचांनी स्टीव्ह स्मिथला मैदान सोडण्याचे आदेश दिले होते . या प्रकरणी सामना संपल्यानंतर कोहलीने ऑस्ट्रेलिया आणि स्मिथवर फसवणुकीचा आरोप केला होता . त्यानंतर भारतीय क्रिकेट नियामक मंडळ आणि ' क्रिकेट ऑस्ट्रेलिया ' ने एकमेकांवरील आरोप आणि टीका मागे घेत क्रिकेटवर लक्ष केंद्रीत केले . या पार्श्वभूमीवर सामन्याच्या पूर्वसंध्येस झालेल्या पत्रकार परिषदेत कोहली म्हणाला , " बंगळूर कसोटीतील त्या घटनेसंदर्भात बरेच काही लिहिले आणि बोलले गेले आहे . आता उर्वरित सामन्यांवर पुन्हा लक्ष केंद्रीत झाले पाहिजे , असे मला वाटते . बंगळूरमध्ये जे काही झाले , ते तिथेच संपले आहे . आम्ही आता रांचीमध्ये आहोत आणि आमचे पूर्ण लक्ष पुढील सामन्यावरच आहे . अर्थात , बंगळूर कसोटीनंतर मी जे काही वक्तव्य केले होते , त्याचा मला पश्चाताप होत आहे , असे नाही . पण त्याच गोष्टीवर सतत चर्चा करणेही मूर्खपणाचे आहे . या दोन सामन्यांमध्ये पुरेसा अवधी होता . त्यामुळे या कालावधीमध्ये क्रिकेटवर लक्ष केंद्रीत करण्यापेक्षा त्याच वादावर चर्चा करणे अनावश्यक आहे . ' ' बंगळूर कसोटीमध्ये संघ अडचणीत असताना दुसऱ्या डावात के . एल . राहुल , चेतेश्वर पुजारा आणि अजिंक्य रहाणे यांनी फलंदाजीच्या तंत्रात किंचित बदल करत ऑस्ट्रेलियन गोलंदाजांना समर्थपणे तोंड दिले . याचे कोहलीने कौतुक केले . " पुजाराने त्याच्या फलंदाजीच्या शैलीत थोडा बदल केला . रहाणेनेही ' कव्हर्स ' मधून फटका मारण्यावर नियंत्रण राखले . या गोष्टी बाहेरून दिसताना छोट्या वाटतात ; पण यामुळे फलंदाजीत किती फरक पडला , हे निकालावरून दिसतच आहे , ' ' असे कोहली म्हणाला . एखादी खेळपट्टी पाहून त्याचे नेमके स्वरूप कसे असेल , असे ठामपणे सांगू शकणारा क्रिकेटपटू माझ्या पाहण्यात नाही . खेळपट्टीवर चेंडू किती स्विंग होईल किंवा फिरकी गोलंदाजांना किती मदत मिळेल , याचे भाकीत करणे अवघड असते . हवामान , खेळपट्टीचे स्वरूप , चेंडूची स्थिती वगैरे अनेक घटक असतात . - विराट कोहली , भारतीय संघाचा कर्णधार


बदलती जीवनशैली , असमतोल आहार यामुळे लहान मुलांच्या आरोग्यावर मोठय़ा प्रमाणात घातक परिणाम होत आहेत . २०२५ पर्यंत यापूर्वीच्या ९ . १ कोटी स्थूल मुलांसह पाच ते पंचवीस वर्षे वयाच्या २६ . ८ कोटी मुलांना अतिस्थूलता येणार असून , हे अतिशय घातक असल्याचे एका संशोधनात म्हटले आहे . स्थूलपणा कमी करण्यासाठी जगातील सरकारांकडे कोणतेही परिणामकारक धोरण नसल्याने स्थूलपणामध्ये आणखी वाढ होत असल्याचे दिसून येत आहे . जागतिक स्थूलता फेडरेशनने ११ ऑक्टोबरला जागतिक स्थूलता दिनानिमित्त सादर केलेल्या अहवालातून ही माहिती समोर आली आहे . २०२५ मध्ये १२ दशलक्ष मुले रक्तातील जास्त ग्लुकोजशी शिकार बनणार असून , ४ दशलक्ष मुले टाइप - १ च्या डायबेटिसने पीडित होणार आहेत . तसेच २७ दशलक्ष मुलांना मोठय़ा प्रमाणावर रक्तदाब होणार असून , ३८ दशलक्ष मुलांच्या यकृतामध्ये फॅट जमा होण्याची शक्यता आहे , असे संशोधनामध्ये आढळून आले आहे . हा अहवाल तयार करण्यासाठी २००० ते २०१३ पर्यंत संशोधन करण्यात आले आहे . ही एक धोक्याची घंटा असून येणाऱ्या वर्षांमध्ये आरोग्याच्या गंभीर समस्या समोर उभ्या ठाकल्याचे या संस्थेने म्हटले आहे . असे होऊ नये अशी आमची इच्छा आहे . मात्र सरकारने मुलांच्या स्थूल होण्यावर योग्य उपाययोजना करण्याची आवश्यकता आहे . तसेच २०२५ पर्यंत मुलांमध्ये आलेले स्थूलत्व २०१० च्या स्तरावर आणण्यासाठी प्रयत्न करावेत , असे संस्थेने म्हटले आहे . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


हृदयाच्या संधिवातात जर रोज बेकिंग सोडय़ाची एक मात्रा घेतली तर हानीकारक परिणाम कमी होतात , असे एका संशोधनात दिसून आले आहे . अमेरिकेतील ऑगस्टा विद्यापीठातील संशोधकांनी केलेल्या संशोधनानुसार अँटॅसिड म्हणून दुकानात सहज मिळणारा खाण्याचा सोडा अशा रुग्णांनी रोज पाण्यातून घेतला तर त्यांच्या शरीरातील प्लीहेला योग्य तो संदेश जाऊन या रोगातील वेदनादायी भाग कमी केला जातो . ‘जर्नल ऑफ इम्युनॉलॉजी’ या नियतकालिकात हे संशोधन प्रसिद्ध झाले असून जेव्हा उंदरांना सोडियम बायकाबरेनेट देण्यात आले तेव्हा पोटात एक प्रकारची उत्तेजना निर्माण होऊन त्यात पुढचे जेवण पचवण्यासाठी अधिक आम्ल तयार झाले . यात प्लीहा या मुठीच्या आकाराच्या अवयवावरील मेसोथेलिकल पेशींना योग्य संदेश जाऊन प्रतिकारशक्ती प्रणालीचा प्रतिसाद कमी करण्यास सांगितले जाते . मेसोथेलियल पेशी या शरीरातील पचनमार्गाच्या खोबण्यांमध्येही असतात , तसेच अंतर्गत भागांच्या आवरणावर असतात , त्यामुळे ते घासले जात नाहीत . जेव्हा अवयवावर हल्ला होण्याची भीती असते तेव्हा मायक्रोव्हिलीमुळे अवयव गरम होऊन बाहेरून धोका असल्याचा संदेश मिळत असतो . प्लीहा ही प्रतिकारशक्ती प्रणालीचा भाग असते ती बेकिंग सोडा प्यायल्यानंतर वेगळा प्रतिसाद देते . त्यात मायक्रोफॅजेस या प्रतिकार पेशींचे रक्त व मूत्रपिंडातील स्वरूप एम १ वरून एम २ वर जाते . एम १ या वेदना निर्माण करणाऱ्या पेशी असतात . हा बदल माणसात चार तास तर उंदरात तीन दिवस टिकून राहतो , त्यामुळे स्वनाशक प्रतिकारशक्ती प्रणालीशी संबंधित रोगात याचा उपयोग होऊ शकतो .


पुणे : राज्यातील खेळाडूंना वाट पाहण्याची सवय होऊन बसलेल्या शिवछत्रपती क्रीडा पुरस्कारांसाठी भविष्यात वाट पाहावी लागणार नाही . पुरस्कार प्रक्रियेला एका नियोजनात बांधून ते योग्य वेळी जाहीर होतील आणि त्याचे वितरणही लगेच होईल अशा पद्धतीने राज्य क्रीडा संचालनालयाने राज्य क्रीडा पुरस्कारांसाठी नवी नियमावली तयार केली आहे . त्यानुसार आता खेळाडूंना पुरस्कारासाठी ऑनलाइन अर्ज करायचे आहेत . विशेष म्हणजे गेली तीन वर्षे थकलेल्या पुरस्कारांचेही आता या नव्या नियमावलीनुसारच मूल्यांकन करण्यात येणार आहे . पुरस्कारांसाठी नवी नियमावली तयार करण्यात आल्यानंतर ती हरकतींसाठी शासनाच्या संकेतस्थळावर उपलब्ध करून देण्यात आली होती . त्यानंतर सोमवारी पुरस्कारांची अंतिम नियमावली शासनाने निश्चित केली . नव्या नियमावलीनुसार करण्यात आलेला महत्त्वाचा बदल म्हणजे शिवछत्रपती क्रीडा पुरस्कारासाठी आता विद्यापीठ आणि स्कूल नॅशनल स्पर्धादेखील ग्राह्य धरल्या जाणार आहेत . त्याचबरोबर जलतरण या क्रीडा प्रकारात आता जलतरण , डायव्हिंग आणि वॉटरपोलो असे स्वतंत्र पुरस्कार दिले जणार आहेत . ऑनलाइन आणि स्वयंसाक्षांकित दरवर्षी 25 ऑक्टोबरपर्यंत पुरस्काराबाबतची प्रसिद्धी देऊन 30 नोव्हेंबरपर्यंत अर्ज मागविण्यात येणार आहेत . शिवछत्रपती क्रीडा जीवनगौरव , क्रीडा मार्गदर्शन , शिवछत्रपती खेळाडू , शिवछत्रपती साहसी , एकलव्य दिव्यांग खेळाडू , उत्कृष्ट संघटक , कार्यकर्ता अशा विभागांत पुरस्कार दिले जाणार असून , सर्व अर्ज हे ऑनलाइन करायचे आहेत आणि त्याची स्वयंसाक्षांकित प्रतही क्रीडा संचालनालयात सादर करायची आहे . अर्जांच्या छाननीनंतर पुरस्कार समितीने सादर केलेली पुरस्कार्थींची यादी हरकतीसाठी संकेतस्थळावर प्रसिद्ध केली जाणार . त्यानंतर 18 फेब्रुवारीस पुरस्कारांची घोषणा करण्यात येणार आङे . शिवजयंतीला पुरस्कारा वितरण होणार आहेत . नशीबवान आट्यापाट्या पुरस्कारांसाठी 39 क्रीडा प्रकारांची निवड करण्यात आली आहे . यात आट्यापाट्या हा खेळ पुन्हा एकदा नशीबवान ठरला आहे . छत्रपती पुरस्कार वितरणाला सुरवात झाल्यापासून या खेळाला पुरस्कार चुकलेला नाही . गेल्या कित्येक वर्षांत राष्ट्रीय स्पर्धा झाल्या नसल्या , तरी या खेळाला शिवछत्रपती क्रीडा पुरस्कार हा मिळतोच . नव्या नियमावलीची रचना करताना तरी या खेळाला वगळले जाईल , असे वाटत होते ; मात्र नव्या नियमावलीतही आट्यापाट्या कायम राहिले आहे . मरणोत्तर पुरस्कार नाही जीवनगौरव पुरस्कारसाठी शासनाने दरवर्षी केवळ एकच पुरस्कार देण्याचा नियम केला आहे . त्याचबरोबर हा पुुरस्कार मरणोत्तर दिला जाणार नाही , असेदेखील स्पष्ट करण्यात आले आहे . कार्यकर्ता पुरस्कार आठ विभागांत ( मुंबई , नाशिक , पुणे , कोल्हापूर , औरंगाबाद , लातूर , अमरावती , नागपूर ) दिले जाणार आहेत . क्रीडा मार्गदर्शक आणि कार्यकर्ता पुरस्कारासाठी महिला निवड झाल्यास तो पुरस्कार " जिजामाता ' पुरस्कार म्हणून ओळखला जाणार आहे . सर्वोच्च पुरस्कार देताना त्यावर बंधने नसावीत . पुरस्कारासाठी पात्र असणारा खेळाडू केवळ एका अटीमुळे त्यापासून वंचित राहत असेल , तर ते योग्य नाही . खुलेपणाने पुरस्कार दिले जावेत . - श्रीरंग इनामदार , छत्रपती आणि अर्जुन पुरस्कार विजेते खो - खो खेळाडू तीन वर्षांचे पुरस्कारही नव्या नियमात बसवले जाणार आहेत . नव्याने अर्ज करायला लागतील . त्रास वाढेल ; पण कागदपत्रे जोडायची विसरलेल्या खेळाडूंना ती जोडण्याची संधी मिळेल . हे खूप चांगले झाले ; पण हे सगळे केल्यानंतर पुरस्कार या वेळी तरी वेळेवर जाहीर व्हायला हवेत . - एक अर्जदार खेळाडू पुरस्कारासाठी ग्राह्य धरण्यात आलेले खेळ आर्चरी , ऍथलेटिक्स , बॅडमिंटन , बिलियर्डस / स्नूकर , कॅरम , बुद्धिबळ , सायकलिंग , तलवारबाजी , गोल्फ , जिम्नॅस्टिक , अश्वारोहण , लॉन टेनिस , मल्लखांब , नेमबाजी , स्केटिंग , स्क्वॅश , जलतरण ( जलतरण , डायव्हिंग , वॉटरपोलो ) , टेबल टेनिस , ट्रायथलॉन , आट्यापाट्या , बास्केटबॉल , शरीरसौष्ठव , बॉक्सिंग , क्रिकेट , फुटबॉल , हॅंडबॉल , हॉकी , ज्यूदो , कबड्डी , कयाकिंग / कॅनोइंग , खो - खो , वेटलिफ्टिंग , रोइंग , तायक्वांदो , व्हॉलिबॉल , पॉवरलिफ्टिंग , कुस्ती , वुश , यांटिंग . - दरवर्षी एकच जीवनगौरव पुरस्कार - क्रीडा मार्गदर्शक तीन पुरस्कार , महिला असल्यास " जिजामाता ' पुरस्कार - पात्र खेळातील प्रत्येकी एक पुरुष आणि महिला खेळाडूस शिवछत्रपती क्रीडा पुरस्कार - जलतरणात सहा पुरस्कार ( जलतरण , डायव्हिंग , वॉटरपोलो ) - तेनसिंग नॉर्गे पुरस्कार मिळणारा साहसी क्रीडा पुरस्कारासाठी थेट पात्र - दरवर्षी प्रत्येकी एक पुरुष महिला खेळाडूस " एकलव्य ' दिव्यांग पुरस्कार - उत्कृष्ट क्रीडा मार्गदर्शन , कार्यकर्ता आठ पुरस्कार ( प्रत्येक विभागात एक ) - टेनिस , बॅडमिंटन , बुद्धिबळसाठी थेट पुरस्कारासाठी विशेष संधी - पुरस्कार यादीतून खेळ वगळण्याचा किंवा एखाद्या खेळाच्या समावेशाचा अधिकार शासनाचा


भारतीय संघाचा आतापर्यंतचा सर्वात यशस्वी कर्णधार महेंद्रसिंग धोनी याने डिसेंबर २०१४ साली कसोटी क्रिकेटमधून निवृत्ती जाहीर केल्यानंतर लवकरच तो एकदिवसीय क्रिकेटला देखील अलविदा करेल अशी अटकळ बांधली गेली . धोनीच्या यंदाच्या वर्षाच्या अखेरीस आपली निवृत्ती जाहीर करण्याच्या तयारी असल्याचेही सांगितले गेले . पण आता धोनी इंग्लंडमध्ये होणाऱया २०१९ सालच्या एकदिवसीय विश्वचषक स्पर्धेपर्यंत खेळत राहण्याची शक्यता वर्तविण्यात येत आहे . वाचाः धोनीने चौथ्या क्रमांकावरच फलंदाजीला यावे – गांगुली नुकतेच न्यूझीलंडविरुद्धच्या एकदिवसीय मालिकेत धोनी चौथ्या स्थानावर फलंदाजीसाठी उतरला होता . त्याचे कारण धोनीला विचारण्यात आले असता त्याने आपल्यात पूर्वीसारखी चपळता राहिली नसल्याचे विधान करून सर्वांना धक्का दिला . त्यामुळे धोनीच्या निवृत्तीच्या तर्कवितर्कांना पुन्हा एकदा उधाण आले . मात्र , धोनीने २०१९ सालच्या विश्वचषकापर्यंत भारतीय संघाचे नेतृत्त्व करत राहावे , असे मत माजी क्रिकेटपटूंनी व्यक्त केले आहे . सुत्रांच्या माहितीनुसार धोनीने २०१९ सालच्या विश्वचषकासाठीच्या भारतीय संघाची रचना करण्यासही धोनीने सुरूवात केल्याचे सांगितले जात आहे . भारतीय संघाचा अनुभवी गोलंदाज आशिष नेहरा याने एका इंग्रजी वृत्तपत्राला दिलेल्या मुलाखतीत धोनीचे वाढते वय ही काही मोठी गोष्ट नाही . धोनी या वयातही तंदुरूस्त आहे . तो नक्कीच इंग्लंड येथे होणाऱया विश्वचषकापर्यंत खेळू शकतो . धोनीने निवृत्ती स्विकारावी असे एकही कारण सध्या मला दिसत नाही . न्यूझीलंडविरुद्धच्या एकदिवसीय मालिकेनंतर धोनीकडे विश्रांतीसाठी दोन महिन्यांचा कालावधी आहे . इंग्लंडविरुद्धच्या मालिकेसाठी देखील त्याला तयारी करता येईल , असेही नेहरा पुढे म्हणाला . वाचाः आईचे नाव असलेल्या जर्सी घालून ‘टीम इंडिया’ उतरली मैदानात !


‘निरजा’ , ‘एअर लिफ्ट’ , ‘तलवार’ , ‘मेरी कोम’ अशा वेगळ्या विषयावरील चित्रपटाना प्रेक्षकांनी स्वीकारले त्यामुळे अशा प्रकारच्या चित्रपटाच्या निर्मितीसाठी पूरक वातावरण तयार झाले आहे असे मत दिग्दर्शक ओमंग कुमार याने व्यक्त केले . “सबरजीत” या चित्रपटाच्या निमित्ताने ओमंग कुमार याची त्याच्या अंधेरीतील कार्यालयात भेट घेतली तेव्हा तो सांगत होता . ओमंग कुमारने पुढे सांगतले , रणदीप हुडाला मी सबरजीतच्या भूमिकेसाठी वजन कमी करावे लागेल व घरातच एक छोट्या जेलसारखे वातावरण करावे लागेल हे सांगितले . त्याने त्यासाठी तयारी देखिल दाखवली हे महत्वाचे . तो पुढे म्हणाला , ‘मेरी कोम’ नंतर आपण चित्रपटाची निर्मिती करायची नाही असे मी ठरवले होते . पण सबरजीत चित्रपटाची पटकथा मी वाचली तेव्हा या संघर्षमय विषयावर चित्रपट निर्मिती करायची आवश्यकता आहे असे मला वाटले . मी पुन्हा नव्याने या पटकथेवर काम करताना त्यात दलजीत कौरच्या भुमिकेसाठी ऐश्वर्याचाच विचार होऊ शकतो असे मला मनोमन पटले . या भूमिकेत तिचे अगदी वेगळे रूप पाह्यला मिळेल . हा एका वास्तवाची जाणिव करून देणारा चित्रपट असून त्याचे कथासूत्र न सांगणे योग्य . पण पटकथेवर भरपूर काम केल्याने नियोजित वेळेपूर्वी चित्रपट पूर्ण झाला हे मी आवर्जुन सांगेन असे ओमांग कुमारने गप्पा संपवताना सांगितले .


आज उपांत्य लढतीत बायर्न म्युनिच पाहुण्यांना धक्का देण्यास उत्सुक बर्लिन : झिनेदीन झिदानच्या आक्रमक मार्गदर्शनाखाली तयार झालेल्या रेयाल माद्रिदला हिसका दाखवण्यासाठी जेम्स रॉड्रिगेजसह बायर्न म्युनिचचा संघ सज्ज झाला आहे . बुधवारी रेयाल आणि बायर्न यांच्यात होणाऱ्या चॅम्पियन्स लीगच्या उपांत्य फेरीच्या पहिल्या टप्प्यातील सामन्याकडे फुटबॉलप्रेमींचे लक्ष लागलेले आहे . एके काळी रेयाल माद्रिद संघाचा घटक असलेला जेम्स आता म्युनिचसंघातील महत्त्वाचा खेळाडू आहे . त्यामुळे रेयालमध्ये खरोखर काय उणिवा आहेत , ते दाखवून देण्याच्या इराद्यानेच तो उतरवणार आहे . जेम्सने गतवर्षीच्या जुलै महिन्यातच रेयालमधून बाहेर पडत बायर्न म्युनिचचा मार्ग पत्करला . ‘‘हा सामना माझ्यासाठी सर्वार्थाने महत्त्वाचा आहे . मी तीन वर्षे रेयाल माद्रिद संघासमवेत होतो . त्यामुळे तिथेही माझे काही चांगले मित्र असून काही चांगल्या आठवणीदेखील आहेत . पण मी आता केवळ माझ्या संघाचा विचार करीत असून आम्ही कसे जिंकू एवढाच प्रश्न डोक्यात घोळत आहे , ’’ असे जेम्सने एका स्पॅनिश वृत्तपत्राला दिलेल्या मुलाखतीत सांगितले . मूळ कोलंबियाच्या जेम्स रॉड्रिगेजने ब्राझिलमध्ये २०१४मध्ये झालेल्या विश्वचषकात अत्यंत मोलाची कामगिरी बजावली होती . त्यामुळे रेयाल माद्रिद क्लबमध्येदेखील त्याच्या भूमिकेला वजन आले होते . मात्र २०१६च्या जानेवारीत जेव्हा झिदान रेयाल माद्रिदचा प्रशिक्षक झाला , तेव्हा त्याने जेम्सला संघात फारसे महत्त्वाचे स्थान दिले नाही . त्यातच रेयालचा त्याचा संघसहकारी आणि मुख्य खेळाडू असलेल्या ख्रिस्तियानो रोनाल्डोनेदेखील जेम्सच्या फॉर्मबाबत मतप्रदर्शन केल्यानंतर जेम्सने बाहेर पडण्याचा मार्ग स्वीकारला . त्यानंतर जेम्सने त्याचे रेयालचे जुने प्रशिक्षक कार्लो अॅन्सेलोट्टी यांच्या संघाचा मार्ग पत्करला . परंतु , त्यानंतर काही महिन्यांतच बायर्न म्युनिच संघाने अॅन्सेलॉटी यांची गच्छंती केली . मात्र त्यांचे वारसदार असलेल्या जुप हेन्केस यांनी जेम्सला भरपूर वाव दिला . ‘‘जेम्सला धोके पत्करू देत मनमोकळे खेळू दिले की त्याचा खेळ बहरतो . त्याला चुका करू द्यायची परवानगी दिली म्हणजे तो अधिक चांगला खेळ करून दाखवतो . बायर्नकडून सर्वाधिक गोल करणाऱ्या रॉबर्ट लेवानडोवस्कीला जेम्सची दमदार साथ मिळत असल्याने संघाची कामगिरीदेखील उंचावत आहे , ’’ असे मत हेन्केस यांनी व्यक्त केले . दोनदा चॅम्पियन्स लीगचा किताब पटकावणाऱ्या रेयाल संघाचा जेम्स हा घटक होता . मात्र त्या दोन्ही अंतिम सामन्यांत जेम्सला प्रत्यक्ष सामना खेळण्याची संधी देण्यात आली नव्हती . रेयाल संघाने चार मोसमांमध्ये सातत्याने बायर्नला बाहेरचा रस्ता दाखवला आहे . त्यात गतवर्षी तर उपांत्यपूर्व फेरीत त्यांनी बायर्नला पराभूत केले होते . मात्र यंदा जेम्समुळे संघाच्या कामगिरीत बदल होईल , असा विश्वास बायर्नच्या प्रशिक्षकांसह संपूर्ण संघाला वाटत आहे . संभाव्य संघ रेयाल माद्रिद : ख्रिस्तियानो रोनाल्डो , करीम बेन्झेमा , नवास कारवाजाल , वारने , रामोस , मार्सेलो , मोड्रिक , केसमिरो , क्रोस , इसको . प्रशिक्षक – झिनेदीन झिदान . बायर्न म्युनिच : जेम्स रॉड्रिगेज , मेल्स मिलर , रॉबर्ट लेवांडोस्कीयुलेरीच , किमीच , अलावा मार्टीनेझ , थियागो रॉबेन , बोटेंग , प्रशिक्षक : जुप हेन्केस . ’ वेळ : बुधवारी मध्यरात्री १२ . १५ ’ प्रक्षेपण : सोनी टेन २ दोन्ही संघांना समान संधी दोन्ही संघांमध्ये आतापर्यंत २५ सामने झाले असून त्यातील प्रत्येकी ११ सामने दोन्ही संघांनी जिंकले आहेत , तर दोन सामने बरोबरीत सुटले आहेत .


। । पंकज भोसले संपूर्ण चित्रपट कशाच्या आधारावर बेतलेला असतो , त्याला जगभरात साठोत्तरीच्या दशकात फार महत्त्व आले . कथनात्मक किंवा अकथनात्मक पुस्तकांसोबत चित्रपट ज्या गोष्टींमधून प्रेरणा घेतो , त्याची नोंद चित्रपटारंभाच्या नामावलीमध्ये करणे अत्यावश्यक झाल्यानंतर ठळकपणे अमुक लेखकाच्या पुस्तकावर आधारित असल्याचा उल्लेख व्हायला लागला . आपल्याकडे चित्रपटाच्या फलकांवर लेखक - दिग्दर्शकाहूनही नट - नटय़ांचा तोंडवळाच अधिक महत्त्वाचा असणाऱ्या काळामध्ये चित्रपटाचा मूलभूत घटक कायम दुर्लक्षित राहिला होता . ( तरीही याला अपवाद म्हणून गुलशन नंदांसारखा हिंदी कादंबरीकार त्यांच्या कादंबऱ्यांवर बेतलेल्या सिनेमांमुळे सेलिब्रेटी आयुष्य जगत होता . ) नव्वदोत्तरीच्या काळात हॉलीवूडमध्ये मासिक - साप्ताहिकांमधील लेखांवरून सिनेमा तयार करण्याचा एक वेगळा प्रवाह तयार झाला . चित्रकर्त्यांची जाणती पिढी बदलत्या पत्रकारितेमधील सर्जनशील लेखनाकडे चौकस दृष्टीने पाहू लागली . न्यू यॉर्कर , एस्क्वायर , जीक्यू , वायर्ड , व्हॅनिटी फेअर , आऊटसाइड ही मासिके - साप्ताहिके आवाढव्य मानधन ओतून लिहित्या आणि उत्साही कथाकारांकडून लांब पल्ल्याचे अकथनात्मक लिखाण लिहून घेऊ लागली . आकर्षक लिखाणात दडलेल्या सिनेबीजांचा वापर करून मग लेखांचेच हक्क चित्रपट बनविण्यासाठी विकत घेतले जाऊ लागले . सुझन ऑरलीन या न्यूयॉर्करमधील लेखिकेने ऑर्चीड फुलांच्या दुर्मीळ जातीच्या चोरीबद्दल लिहिलेल्या विलक्षण लेखाची चर्चा १९९६मध्ये इतकी झाली , की त्यावर सिनेमा बनविण्यासाठी हक्क विकत घेतले गेले . लेखात भर पडून पुस्तक तयार झाले तरी चित्रपटाची पटकथा बनली नाही . शेवटी या पटकथा लिहिण्याच्या अवघड रूपांतरणाचा ‘अॅडाप्टेशन’ नावाचा सिनेमा बनला . ‘इट - प्रे - लव्ह’ लिहिणाऱ्या एलिझाबेथ गिल्बर्ट हिने जीक्यू मासिकामध्ये एका बारमध्ये काम केलेल्या अनुभवांवर आधारित प्रदीर्घ लेख लिहिला होता . वाचकाला खिळवून टाकणाऱ्या या रसभरीत लेखामध्ये प्रेमकहाणीचा मसाला ओतून ‘कोयोटे अग्ली’ हा चित्रपट तयार झाला . मार्क बोल या इराकमध्ये शोधपत्रकारिता करणाऱ्या पत्रकाराने आपल्या लेखांचाच आधार घेऊन ‘हर्ट लॉकर’ हा चित्रपट लिहिला . कॅमरून क्रो या रोलिंग स्टोन मासिकामधल्या पत्रकाराचा पुढे दिग्दर्शक झाला . मात्र त्याच्या लेखांच्या आधारे कैक सुंदर सिनेमे निघाले . आर्गो , अमेरिकन गँगस्टर , बुगी नाइट , डॉग डे आफ्टरनून इतकेच नाही तर लोकप्रिय देमार सिनेमा ‘फास्ट अॅण्ड फ्युरिअस’देखील एका मासिकामध्ये आलेल्या लेखावरून बेतला आहे . अगदी दोन पानांचा मजकूर भरेल इतक्या छोटय़ा आकाराच्या ऐवजावरून बेतलेला ‘कोडाक्रोम’ नावाचा एक चांगला चित्रपट नुकताच नेटफ्लिक्सद्वारे उपलब्ध झाला आहे . न्यू यॉर्क टाइम्समध्ये ए . जी सल्झबर्गर यांच्या लेखाचा या चित्रपटाला आधार आहे . १९३५ साली कलर स्टील फोटोग्राफी आणि सिनेमॅटोग्राफीसाठी वापरली जाणारी कोडाक्रोम ही फिल्म इस्टमन कोडॅक कंपनीने बनविली . जगभरात सर्वाधिक वापरली जाणारी कोडाक्रोम प्रिंट डिजीटल कॅमेरा आल्यानंतर आणि मोबाइल फोटोग्राफी रुजल्यानंतर बाजारपेठ गमावून बसली आणि कॅसेट निर्मिती बंद पडली . २००९ साली अधिकृतरीत्या कोडाक्रोम रोल्स बनणे बंद झाले . त्याच्यावर प्रक्रिया करणाऱ्या जगभरातील लॅब्जही वेगात अस्तंगत झाल्या . डिसेंबर २०१० साली अमेरिकेत कोडाक्रोमवर प्रक्रिया करणारी शेवटची प्रयोगशाळा बंद पडली . त्याच्या दोन दिवस आधी आपल्याकडे असलेल्या रोल्सवर प्रक्रिया करण्यासाठी आलेल्या शेवटच्या कोडाक्रोमप्रेमी लोकांवर सल्झबर्गर यांच्या बातमी - वजा लेखात माहिती आहे . हजारो मैलांचा प्रवास करीत , कुटुंबातून उधारीवर पैसे घेऊन प्रोसेसिंगच्या शेवटच्या दिवशी आपल्याकडे असलेल्या कोडाक्रोम रोल्समधील छायाचित्रे जतन करण्यासाठी आलेल्या जथ्थ्यातून दोन घटकांवर केंद्रित करीत ‘कोडाक्रोम’ या चित्रपटाची कथा फुलविण्यात आली आहे . लेखात नसलेल्या घटकांमध्ये काल्पनिक पात्रे आणि कथानक घेऊन ‘कोडाक्रोम’ बनला आहे . यात सुरुवातीलाच भेटतो तो म्युझिक कंपनीमधून नोकरी गमावण्याच्या स्थितीत असलेला मॅट रायडर ( जेसन सुडीकीस ) . आपल्याच कार्यालयात अत्यंत कातावलेल्या अवस्थेत असताना त्याच्या वडिलांची सहकारी त्याला भेटायला येते . जगभरात कोडाक्रोम फोटोग्राफीत नाव कमाविलेल्या आणि निवृत्तीनंतर मृत्यूसमीप पोहोचलेल्या बेन रायडर ( एड हॅरिस ) यांची शेवटची इच्छा म्हणून बंद होत असलेल्या कोडाक्रोम लॅबमध्ये शेवटचे रोल प्रोसेस करायला जाण्यासाठी निघणाऱ्या प्रवासात मॅट याने सोबत करावी , असा प्रस्ताव ही तरुणी ( एलिझाबेथ ओल्सन ) त्याच्यासमोर ठेवते . नाखुशीने आणि कंपनीने दिलेल्या नारळाच्या पार्श्वभूमीवर मॅट दोन हजार मैल लांब असलेल्या कन्सासच्या प्रवासासाठी सज्ज होतो . या प्रवासात फोटोग्राफी , संगीत , कला आणि मानवी क्षणभंगुर आयुष्य यांच्यावर अखंड रंजक चर्चा सुरू राहते . प्रवासात थांबे असतात आणि थांब्यात या व्यक्तिरेखांना एकमेकांविषयी कमी - अधिक जाणून घ्यायची संधीही . हा चित्रपट रोडमुव्ही गटातील नाही . त्याचा विषय गंभीर आणि कलेसंबंधी आहे . यात अडकविणारे कथानक , वीसेक वर्षांतील पॉप्यूलर म्युझिकची चर्चा आणि भावनाप्रधान शेवट असे आवडेलसे सिनेघटक आहेत . कोडाक्रोम वापरणाऱ्यांना नॉस्टॉल्जियात नेणारा , तर इतरांना या अशा विरळातील विरळ विषयावरच्या लेखावरही सिनेमा बनू शकतो , हे दाखवून देणारा असा कोडाक्रोमचा अनुभव आहे .


मोहाली कसोटीत चौथ्याच दिवशी इंग्लंडचा धुव्वा उडवल्यानंतर कोहलीच्या नेतृत्त्वाखालील टीम इंडियाने युवराजच्या संगीत कार्यक्रमाला उपस्थिती लावली . विशेष म्हणजे , मोहाली कसोटीसाठी भारतीय संघाचे खेळाजू ज्या हॉटेलमध्ये थांबले आहेत . त्याच हॉटेलमध्ये युवराजचा संगीत आणि मेहंदीचा कार्यक्रम ठेवण्यात आला होता . त्यामुळे भारतीय संघाने इंग्लंडविरुद्धच्या विजयाचे आणि युवीच्या संगीत कार्यक्रमाचे एकत्र सेलिब्रेशन केले . कार्यक्रमात स्वतः युवराज पाहुण्यांचे स्वागत करत होता . भारतीय संघाच्या खेळाडूंचेही युवीने गळाभेट घेऊन स्वागत केले . भारतीय संघातील खेळाडू यावेळी युवीच्या संगीत कार्यक्रमासाठी विशेष तयारी करून आले होते . कोहलीने शेरवानी परिधान केली होती . प्रशिक्षक अनिल कुंबळे देखील उपस्थित होते . युवीच्या कार्यक्रमासाठी संपूर्ण संघाला निमंत्रित करण्यात आल्याचे कोहलीने याआधीच सांगितले होते . पुढील कसोटी सुरू होण्यासाठी अद्याप आठवड्याभराचा कालावधी असल्याने भारतीय संघ युवराजच्या सर्व कार्यक्रमांना उपस्थित राहणार असल्याचे समजते . मात्र , इंग्लंडच्या संघाला निमंत्रित करण्याले आले आहे की नाही ? हे कळू शकलेलं नाही . युवराजच्या विवाह सोहळ्याला क्रिकेटसोबतच इतर सर्वच क्षेत्रातील मान्यवर उपस्थित राहणार आहेत . नुकतेच युवराजने पंतप्रधान नरेंद्र मोदी यांची भेट घेऊन त्यांनाही निमंत्रण पत्रिका दिली होती . युवराज सिंग याचा अभिनेत्री हेजल किच हिच्यासोबत विवाह होत असून या सोहळ्यासाठी जोरदार तयारी करण्यात आली आहे . युवीने आपल्या लग्नासाठी मित्रमंडळींना निमंत्रण देण्यासाठी छापलेल्या प्रीमियर लग्नपत्रिकांची यापूर्वी चांगलीच चर्चा रंगली होती . लग्नासाठी छापलेल्या या प्रिमीयर लग्नपत्रिका तब्बल ३०० लोकप्रिय व्यक्तींना पाठविण्यात आल्या आहेत . क्रिकेट आणि बॉलिवूडमधील दिग्गजांचा यामध्ये समावेश आहे . युवराजच्या लग्नासाठी क्रिकेट आणि बॉलिवूडमधील ३०० लोकप्रिय चेहरे युवीच्या लग्नाला उपस्थितीत राहणार हे जवळ जवळ निश्चित मानले जात आहे . यात अनुष्का शर्मा , गीता बसरा , फराह खान , नेहा धुपिया आणि बी टाउनमधील युवी आणि हेजलचे जवळचे मित्रमंडळी उपस्थित राहण्याची शक्यता आहे . चंदिगड पासून ५० कि . मी अंतरावर असणाऱ्या फत्तेगड साहिबमध्ये युवी - हेजल यांचा बुधवारी लग्न सोहळा संपन्न होणार आहे .


सध्या चाहूल ही कलर्स मराठी वाहिनीवरील मालिका प्रेक्षकांच्या विशेष पसंतीस उतरत आहे . मालिकेमधील जेनी ही अल्पवधीतच प्रेक्षकांची लाडकी बनली आहे . तर मालिकेमध्ये वापरण्यात आलेली वेगवेगळ्या कॅमेरा टेकनिक्समुळे प्रेक्षकांना ही मालिका इतर मालिकांपेक्षा वेगळी वाटत आहे . मालिकेच्या कथानकाबद्दल तर उत्कंठा आहेच पण आता एक वेगळीच चाहूल लागली आहे . पण या सगळ्या प्रवासामध्ये आणि हे सगळं होत असताना सर्जेरावांना एक प्रश्न आहे की त्यांची बालपणाची मैत्रीण निर्मला गेली कुठे ? तिचा पत्ता कुठेच लागत नाहीये . त्यावर बबन्याला माहिती असलेलं सत्य सर्जेरावांपर्यंत पोहचेल की त्याचे प्रश्न निरुत्तरित राहतील ? या सगळ्या प्रश्नांनी प्रेक्षकांना खिळवून ठेवले आहे . पण आता ही उत्सुकता मिटणार आहे . कारण निर्मलाच भवानिपुरमध्ये परतली आहे . त्यामुळे आता प्रेक्षकांना हा ड्रामा बघायला नक्कीच मज्जा येणार आहे यात शंका नाही . इतक्या महिन्यांपासून सर्जेरावला आणि प्रेक्षकांना पडलेल्या निरुत्तरित प्रश्नाच उत्तर मिळणार आहे अस वाटत आहे . निर्मला भवानिपूरमध्ये आली आहे . तिच्या आत्म्याच्या येण्यामागचा हेतू आणि तिच्या मृत्यूमागच रहस्यदेखील उलगडणार का ? असा प्रश्न प्रेक्षकांना पडण सहाजिक आहे . निर्मला पहील्यांदाच समोर येणार आहे या कल्पनेनेच मालिकेमध्ये अनेक रहस्य उलगडणार हे नक्की . पण निर्मलाचा आत्मा अतृप्त असल्याने वाड्यात कोणा कोणाच्या जीवाला धोका आहे ? वाड्यामध्ये निर्मालाचा आत्मा नक्की काय करणारआहे ? यामध्ये जेनीवर कोणते नवे संकट येणार ? हे सगळेच प्रश्न आहेत . ती वाड्यामध्ये कोणा बरोबर सूड घेणार आणि कोणत्या पद्धतीने ? तसेच अरुंधती आणि निर्मला यांमधील टशन देखील प्रेक्षकांना बघायला मिळणार आहे . आतापर्यंत खूप अकलनीय घटना घडल्या त्याच कारण आजवर कोणालच कळले नव्हते . पण आता त्याचा उलगडा होणार आहे . कारण निर्मलाचा आत्मा सर्वांसमोर येणार आहे . तेव्हा निर्मलाचे हे रूप “चाहूल” या मालिकेत ३० जानेवारीला रात्री १० . ३० वा . पाहता येईल .


खेळ असो वा जीवन कधीकधी अनपेक्षित ट्विस्ट येत असतात . 21 वी विश्वकरंडक स्पर्धा सुरू होत असताना , अशीच सनसनाटी घटना घडली . स्पेनने मुख्य प्रशिक्षक जुलेन लोपेटेगुई यांची स्पर्धा सुरू होण्याच्या काही तास अगोदर हकालपट्टी केली . स्पर्धेच्या उंबरठ्यावर असा धक्कादायक निर्णय कोणत्या संघाने या अगोदर घेतला असेल , असे मला आठवत नाही . अशा निर्णयामुळे संघाची सर्व गणितेच बदलू शकतात . या पार्श्वभूमीवर माझे स्पेन विरुद्ध पोर्तुगाल या लढतीकडे अधिक लक्ष लागले आहे . वेगळ्या रंगछटेमध्ये हा सामना खेळला जाईल . नवे प्रशिक्षक फर्नांडो हिएरो आणि त्यांचा नवा संघ पहिल्या लढतीसाठी तरी कसे एकरूप होतात , हे महत्त्वाचे ठरणार नाही . अशक्य नसले , तरी कठीण नक्कीच आहे . सर्वच खेळाडू व्यावसायिक आहेत आणि प्रत्येकाला आपल्या जबाबदारीचे भान आहे . त्यामुळे मैदानावर ते कशी कामगिरी करतात , याकडे सर्वांचे लक्ष असेल . ही घटना घडली नसती , तर हा सामना चेंडूवर ताबा मिळवत आक्रमण करणारा स्पेन विरुद्ध बचावावर अधिक भर असलेला पोर्तुगाल असा झाला असता . ख्रिस्तियानो रोनाल्डोसारखे अस्त्र भात्यात असूनही पोर्तुगालचे प्रशिक्षक फर्नांडो सॅंतोस यांनी याच डावपेचावर भर देत 2016 च्या युरो स्पर्धेत यश मिळवले होते . याच तंत्राचा ते या विश्वकरंडक स्पर्धेतही वापर करतील , असा माझा अंदाज आहे ; परंतु स्पेनची सध्याची मनस्थिती पाहता पोर्तुगालने सुरवातीलाच आक्रमण करून पकड मिळवण्याचा प्रयत्न केला , तर मला आश्चर्य वाटणार नाही . असा खेळ झाला आणि सुरवातीलाच त्यांनी गोल करण्यात यश मिळवले , तर स्पेनची कसोटी पणास लागणार आहे . प्रतिहल्ला करण्यास पोर्तुगालची 4 - 4 - 2 ही रचना तयार असते . ते प्रतिस्पर्ध्यांना आपल्या अर्धात येण्याचे लालूच दाखवतात आणि संधी मिळताच प्रतिहल्ला करतात . कारण एकदा का रोनाल्डोच्या पायात चेंडू मिळाला की गोल करणारा धोकादायक स्ट्रायकर आपल्याकडे आहे , याची त्यांना जाणीव आहे . आत्तापर्यंत त्यांनी नियोजित आणि योजनाबद्ध रणनीती तयार करून त्यानुसार खेळ केलेला आहे . जर , त्यांनी सक्षम आणि चुकांरहित खेळ केला , तर ते स्पेनच्या बचावाला सैरभेर करतील आणि त्याचा फायदा घेण्यास स्टार स्ट्रायकर सज्ज स्पेनचे अगोदरचे प्रशिक्षक लोपेटेगुई यांनी 4 - 2 - 3 - 1 ची रचना केलेली आहे . ही रचना हिएरो कायम ठेवतात की बदलतात , हे पाहणे उत्सुकतेचे ठरणार आहे . माझ्या मते ते कायम ठेवणार नाहीत . या रचनेनुसार ते प्रतिस्पर्ध्यांच्या गोलक्षेत्रात आक्रमण वाढवतात आणि त्यांच्यापाठी मधली फळीही भक्कम झालेली असते . जरी एकच स्ट्रायकर असला , तरी गोल करण्याच्या इतर कोनातूनही संधी तयार झालेली असते . एका मित्रत्वाच्या सामन्यात याच रचनेत खेळ करताना त्यांनी अर्जेंटिनाचा 6 - 1 असा पराभव केला होता ; यावरून त्यांचा स्ट्रायकिंग झोन किती भक्कम आहे , हे सिद्ध होते . रामोस वि . रोनाल्डो या लढतीद्वारे आपल्याला रोनाल्डो विरुद्ध स्पेनच्या सेरगी रामोसचा बचाव या रेयाल माद्रिदच्या सहकाऱ्यांमधला सामना पाहायला मिळणार आहे . आपल्याला रोखण्यासाठी रामोस सर्व ट्रीकचा अवलंब करणार , याची जाणीव रोनाल्डोलाही आहे . पण , रोनाल्डोही अनुभवी आहे आणि त्यालाही या रणनीतीची कल्पना असणारच . स्पेन - पोर्तुगाल लढत आणि त्यानंतर लिओनेल मेस्सीच्या अर्जेंटिनाचा सामना , अशी मेजवानी मिळणार असल्यामुळे विश्वकरंडक स्पर्धेची रंगत सुरवातीपासूनच वाढणार आहे .


एआयएफएफकडून गौरव ; जेजे लाल्पेखलुआ , सस्मिता मलिक सर्वोत्तम अखिल भारतीय फुटबॉल महासंघाने ( एआयएफएफ ) भारतीय फुटबॉलपटूंच्या पाठीवर कौतुकाची थाप मारताना पहिल्यांदाच त्यांचा जाहीर सत्कार केला . एझॉल एफसीला आय - लीगचे ऐतिहासिक जेतेपद पटकावून देणाऱ्या मुंबईच्या खलिद जमील यांना २०१६ - १७ या वर्षांतील सर्वोत्तम प्रशिक्षकाच्या पुरस्काराने गौरवण्यात आले . जेजे लाल्पेखलुआ हा सर्वोत्तम पुरुष खेळाडू ठरला , तर महिलांमध्ये हा मान सस्मिता मलिकने पटकावला . मुंबईत शुक्रवारी आयोजित हा पहिलावहिला पुरस्कार वितरण सोहळा पाहून खेळाडू आणि फुटबॉलप्रेमीही भारावले होते . फुटबॉल मैदानावर प्रतिस्पर्धी खेळाडूंना आपल्या कौशल्याने चकवणाऱ्या या खेळाडूंनी बॉलीवूड गाण्यांवर चक्क रॅम्पवॉक करून आश्चर्यचकित केले . एझॉल एफसीने यंदाच्या आय - लीग स्पध्रेत सर्वाची गणिते चुकवून जेतेपद पटकावले . पूर्वाचलातील क्लबने केलेली ही सर्वोत्तम कामगिरी होती आणि त्यामुळेच प्रशिक्षक जमील यांना गौरवण्यात आले . याच क्लबमधील अल्फ्रेड केमाह जर्यानला सर्वोत्तम मध्यरक्षकाचा पुरस्कार देण्यात आला . आय - लीग आणि इंडियन सुपर लीगमध्ये सर्वोत्तम कामगिरी करून भारतीय फुटबॉलमध्ये आपले स्वतःचे अस्तित्व निर्माण करणाऱ्या जेजे यंदाचा सर्वोत्तम खेळाडू ठरला . नुकत्याच झालेल्या नेपाळविरुद्धच्या मैत्रिपूर्ण लढतीत जेजेने एक गोल केला . मिझोरामच्या या खेळाडूने ४८ सामन्यांत भारताने प्रतिनिधित्व केले असून त्याच्या नावावर १८ गोल्स आहेत . महिलांच्या आकडेवारीत सस्मिता सरस ठरली . ओरिसाच्या या खेळाडूच्या नावावर ३५ सामन्यांत ३२ गोल्स आहेत . २०१० ते २०१६ या कालावधीत झालेल्या चारही सॅफ महिला अजिंक्यपद विजेत्या भारतीय संघात तिचा सहभाग होता . सुनील छेत्रीची सटकली . . मैदानावर आक्रमक , पण मैदानाबाहेर तितकाच लाजरा असलेल्या सुनील छेत्रीने बॉलीवूडच्या ‘आता माझी सटकली . . ’ या गाण्यावर रॅम्पवॉक करून सर्वाना सुखद धक्का दिला . त्याच्या महाराष्ट्रीय पेहरावानेही वाहवा मिळवली . भारताकडून सर्वाधिक ५३ गोल्स करणाऱ्या छेत्रीला विशेष पुरस्कार प्रदान करण्यात आला . एएफसी चषक स्पध्रेच्या अंतिम फेरीत प्रवेश करून इतिहास घडविणाऱ्या बेंगळूरु एफसी क्लबचाही विशेष पुरस्काराने सन्मान करण्यात आला . पुरस्कार विजेते


राष्ट्रीय पुरस्कार विजेत्या अक्षय कुमारच्या काही गाजलेल्या चित्रपटांपैकी एक चित्रपट म्हणजे २०१६ मध्ये प्रदर्शित झालेला ‘एअरलिफ्ट’ . अनेक भारतीयांचा जीव वाचवण्यासाठी आणि त्यांना सुखरुप मायदेशी आणण्यासाठी आपले प्राण पणाला लावणाऱ्या एका व्यावसायिकाची भूमिका खिलाडी कुमारने या चित्रपटामध्ये साकारली होती . त्याची ही भूमिका कुवेत मधील एका भारतीय व्यावसायिकापासून प्रेरित होती . मुळच्या केरळच्या मॅथ्युनी मॅथ्यूज यांनी १९९० मध्ये केलेल्या उल्लेखनीय कामगिरीची दखल बॉलिवूडनेही घेतली . अशा या खऱ्या खुऱ्या हिरोचं निधन झाल्याचं कळताच अक्षयने त्याच्या ट्विटर अकाऊंटवरुन मॅथ्यूज यांना श्रद्धांजली वाहिली . ‘ही अत्यंत दुःखद घटना आहे . त्यांची भूमिका साकारण्याची संधी मला मिळाली ही खरंच खूप अभिमानाची गोष्ट आहे . माझ्या प्रार्थना त्यांच्या कुटुंबियांसोबत आहेतच . . देव मॅथ्युनी मॅथ्यूज यांच्या आत्म्यास शांति देवो . ’ असं ट्विट करत अक्षयने त्यांना श्रद्धांजली वाहिली . राज कृष्ण मेनन दिग्दर्शित ‘एअरलिफ्ट’ या चित्रपटामध्ये अक्षयने ‘रणजित कटियाल’ ही भूमिका साकारलेली . त्याची ही भूमिका आणि या चित्रपटामुळेच अनेकांना मॅथ्यूज यांच्या कामगिरीचा अंदाज आला होता . या चित्रपटाला आणि अक्षयच्या भूमिकेलाही प्रेक्षकांनी चांगला प्रतिसाद दिला होता . १९९० मध्ये मॅथ्यूज यांचे प्रयत्न आणि समयसूचकतेमुळेच लाखो भारतीयांचा जीव वाचला होता . कुवेतमध्ये त्यावेळी उद्भवलेली परिस्थिती पाहता मॅथ्यूज त्यांच्या कुटुंबासमवेत सहजपणे भारतामध्ये येऊ शकत होते . पण , त्यांनी तसं न करता कुवेतमध्ये असणाऱ्या भारतीयांची जबाबदारी घेत जवळपास १ लाख ७० हजार भारतीयांना भारतात यशस्वीरित्या परत आणलं . या अद्वितीय कामगिरीमुळे आजही मॅथ्यूज अनेकांच्या स्मरणात आहेत . दरम्यान , ‘एअरलिफ्ट मॅन’ला श्रद्धांजली वाहणारा अक्षय कुमार सध्या त्याच्या आगामी चित्रपटांच्या चित्रीकरणामध्ये व्यस्त आहे . सध्या तो ‘पॅडमॅन’ या चित्रपटावर लक्ष केंद्रित करत आहे . येत्या काळात तो ‘टॉयलेट एक प्रेम कथा’ , ‘पॅडमॅन’ , ‘मोगुल’ आणि ‘गोल्ड’ या विविध धाटणीच्या चित्रपटांतून प्रेक्षकांच्या भेटीला येईल .


वेगवेगळ्या जबाबदाऱ्यांचा आणि इतरही अनेक गोष्टींचा आपल्यावर ताण येतो . अशाप्रकारचा ताण हा आपले मानसिकच नाही तर शारीरिक आरोग्य बिघडण्यासही कारणीभूत ठरतो . मग थकवा आल्यासारखे वाटल्यास त्यातून सुटका करुन घेण्यासाठी आपण अगदी सहज चहा किंवा कॉफी घेतो . चहा कॉफीमध्ये असणारे घटक मेंदूला ताजेतवाने करणारे असतात . त्यामुळे काही काळापुरता नक्कीच आराम मिळतो . पण अशाप्रकारे सतत चहा - कॉफी घेणे आरोग्यासाठी घातक असते . अशावेळी काही ठराविक पेय घेतल्यास तणाव दूर होण्यास निश्चितच फायदा होतो . आता अशी कोणती पेय आहेत जी प्यायल्याने तुम्ही तणावमुक्त होऊ शकता पाहूया… कोमट दूध दूध हे आरोग्यासाठी अतिशय उपयुक्त आणि पोषक असते . तुम्हाला आलेला ताण कमी होण्यासाठी कपभर कोमट दूध प्यायल्यास त्याचा निश्चितच फायदा होतो . कोमट दूध प्यायल्याने चांगली झोप लागते . ग्रीन टी ग्रीन टी आरोग्यासाठी अतिशय चांगला असतो असे आपण अनेकदा ऐकतो . मेंदूतील ताणाला कारणीभूत असणाऱ्या रासायनिक पदार्थांना नियंत्रणात आणण्यासाठी ग्रीन - टी उत्तमप्रकारे काम करतो . नारळ पाणी नारळ पाण्यामुळे शरीरातील ऊर्जेची पातळी वाढण्यास मदत होते . नारळ पाण्यात बी कॉमप्लेक्सचे प्रमाण जास्त असल्याने त्याचा ताण कमी होण्यासाठी उपयोग होतो . नारळ पाण्यात असणाऱ्या पोटॅशियम , मॅग्नेशियममुळे स्नायू शिथिल होण्यास मदत होते . तसेच रक्ताभिसरण क्रियाही सुधारते . ताज्या फळांचा ज्यूस ताज्या फळांचा रस आपल्याला रिफ्रेश करायला अतिशय चांगला पर्याय आहे . फळांमध्ये नैसर्गिक साखर असते , ही साखर मेंदूला तरतरी येण्यासाठी उपयुक्त असते . त्यामुळे ताणाचे प्रमाण कमी करण्यासाठी ज्यूस उपयुक्त ठरतो .


करिना कपूर खान चक्क आर . जे . म्हणजेच रेडिओ जॉकीच्या भूमिकेत दिसणार आहे . करिना लवकरच तिचा स्वतःचा रेडिओ चॅट शो घेऊन चाहत्यांच्या भेटीला येणार आहे . तिच्या पहिल्या वहिल्या चॅट शोच्या पहिल्याच भागात सेलिब्रेटी गेस्ट कोण असेल याचंच कुतूहल अनेकांना होतं . मात्र पहिल्या चॅट शोसाठी करिनानं चक्क सनी लिओनीला आमंत्रित केलं आहे . नुकतंच करिनानं आपल्या पहिल्या रेडिओ चॅट शोचं चित्रिकरण पार पाडलं . यापूर्वी सनी आणि करिना कधीही एकत्र आल्या नव्हत्या त्यामुळे या दोघींच्या चाहत्यांसाठी हा वेगळा अनुभव ठरणार आहे हे नक्की . करिना कपूर आणि सनीचा चॅट शोमधला फोटो सध्या सोशल मीडियावर चर्चेचा विषय ठरला आहे . त्यातूनही करिना कपूर आर . जेची जबाबदारी कशी पार पडते हे पाहणं तिच्या चाहत्यांसाठी औत्सुक्याचं ठरणार आहे . करिनाचा रेडिओ शो येत्या डिसेंबरपासून सुरू होणार असल्याचं म्हटलं जातं आहे . सध्या निर्माता दिग्दर्शक करण जोहरचा ‘कॉफी विथ करण’ , ‘कॉलिंग करण’ , नेहा धुपियाचा ‘नो फिल्टर नेहा’ हे चॅट शोही तरुणाईमध्ये विशेष प्रसिद्ध आहेत त्यामुळे करिनाच्या चॅट शोमध्ये काय नवं पाहायला मिळणार याची उत्सुकता अनेकांना आहे .


हिंदी चित्रपट सृष्टीतील अनेक उल्लेखनीय चित्रपटांपैकी एक मानल्या जाणाऱ्या काही चित्रपटांपैकी एक म्हणजे , १९७३ साली प्रदर्शित झालेला चित्रपट ‘अभिमान’ . सांगितिक बहर असलेल्या या चित्रपटात बिग बी अमिताभ बच्चन आणि जया बच्चन यांनी मूख्य भूमिका साकारल्या होत्या . हृषिकेश मुखर्जी दिग्दर्शित या चित्रपटात बिंदू , असरानी यांसारख्या कलाकारांनीही उल्लेखनीय व्यक्तीरेखा साकारल्या होत्या . अशा या सदाबहार चित्रपटाला आज ४३ वर्षे पूर्ण झाली आहेत . याचेच औचित्य साधत बिग बी अमिताभ बच्चन यांनी जुन्या आठवणींना उजाळा देत त्यांच्या ट्विटर अकाउंटवरुन एक ट्विट केले आहे . त्यांच्या या ट्विटला अनेक चाहत्यांनी आणि चित्रपट सृष्टीतील कलाकारांनीही शुभेच्छा दिल्या आहेत . दिग्दर्शक हृषिकेश मुखर्जी यांच्या कारकिर्दीतील लक्षणीय चित्रपटांमध्ये अनेक सिनेरसिकांनी ‘अभिमान’ या चित्रपटालाही पसंती दिली होती . ‘अभिमान’ चित्रपटाच्या लोकप्रियतेचे आणखी जमेची बाजू म्हणजे चित्रपटाचे संगीत . एस . डी . बर्मन यांच्या संगीताने परिपूर्ण अशा या चित्रपटातील गाण्यांनाही सिने व संगीत रसिकांनी फार पसंत केले होते . चित्रपटाचे कथानकच मुळात संगीतावर आधारलेले असल्यामुळे आजही ‘अभिमान’ची गाणी तितकीच लोकप्रिय आहेत . हिंदी चित्रपटसृष्टीतील प्रतिष्ठीत गीतकार मजरुह सुलतानपुरी यांच्या लेखणीने शब्दबद्ध केलेली ही सुमधुर गीते लता मंगेशकर , मोहम्मद रफी , किशोर कुमार या नामवंत आणि पट्टीच्या गायकांनी गायली होती . ‘तेरे मेरे मिलन की ये रैना’ , ‘पिया बिना’ या गाण्यांसह चित्रपटातील इतर सर्वच गीते आणि अमिताभ व जया यांच्या जोडीने साकारलेल्या अभिनयाने प्रेक्षकांच्या मनात घर केले होते . ‘अभिमान’ मध्ये साकारलेल्या भूमिकेसाठी अभिनेत्री जया बच्चन यांना ‘फिल्मफेअर’तर्फे ‘सर्वोत्कृष्ट अभिनेत्री’ हा पुरस्कार देऊन गौरविण्यात आले होते .


गोवा म्हटले की आपल्या डोळ्यासमोर येतात ते मोठेच्या मोठे समुद्रकिनारे आणि त्याच्या बाजूनी असणारी उंचच्या उंच नारळाची झाडे . दैनंदिन जीवनातून थोडासा आराम मिळावा यासाठी दरवर्षी गोव्याला जाणारे अनेक जण आहेत . याठिकाणी समुद्रकिनाऱ्यावर वेगवेगळ्या साहसी खेळांचा आनंदही अनेकांनी घेतला असेल . त्यात आता आणखी एक भर पडणार असून गोवा टुरिझमतर्फे म्हादेई नदीत राफ्टिंग करण्याचा चित्तथरारक अनुभव पर्यटकांना घेता येणार आहे . येत्या २८ जूनपासून ही सुविधा सुरु होणार असल्याचे सांगण्यात आले आहे . ऐन पावसाळ्याच्या दिवसांत या उपक्रमाची सुरुवात करण्यात येत असल्याने पर्यटकांसाठी ही नक्कीच आनंदाची बाब आहे . गोव्यातील खळाळत्या म्हादेई नदीत किनाऱ्यावर वसलेल्या वन्यजीवन अभयारण्याच्या साक्षीने लाटांवर स्वार होण्यासाठी ही सर्वोत्तम वेळ आहे . हा अनुभव पर्यटकांना सप्टेंबर महिन्यापर्यंत घेता येईल . दर दिवशी राफ्टिंगच्या दोन बॅच असतील , सकाळी ९ . ३० वाजता आणि दुपारी २ . ३० वाजता पर्यटकांना याचा आनं घेता येणार आहे . या अनोख्या सहलीमध्ये २ . ५ ते ३ . ५ तासांत १० किलोमीटरचे अंतर पार केले जाणार असून त्यादरम्यान पर्यटकांना लाटांच्या वेगाबरोबर पुढे जात निसर्गरम्य लँडस्केप्सचा अनुभव घेता येणार आहे . व्हाइट वॉटर राफ्टिंगच्या चित्तथरारक अनुभवासाठी तुम्हाला वाल्पोई येथील द अर्थन पॉट रेस्टॉरंटमध्ये एकत्र यावे लागेल . तिथून २५ मिनिटे प्रवास आणि १० मिनिटे चालत गेल्यावर म्हादेई नदीच्या खोऱ्यात वसलेल्या राफ्टिंगच्या ठिकाणी पोहोचता येईल . तेथे तुम्हाला राफ्टींगसाठी आवश्यक असणारी उपकरणे बसवून तुमचा प्रवास सुरक्षित व अविस्मरणीय होण्यासाठी रिव्हर गाइड्सद्वारे सुरक्षेसंदर्भातील सुचना दिल्या जातील . आपण पहिल्यांदाच रिव्हर राफ्टींग करत असू तरीही काळजी करण्याचे कारण नाही . कारण उच्च प्रशिक्षित आणि अनुभवी कर्मचारी वर्ग आपल्या सोबत असेल . तुमच्या राफ्टींगच्या आठवणी तुमच्यासोबत कायम रहाव्यात यासाठी तुम्हाला त्याचा व्हिडियोही देण्यात येणार आहे . यासाठी कंपनीने एका खासगी कंपनीशी करार केला आहे . हा व्हिडिओ त्याच दिवशी व्हॉट्स अप किंवा गुगल ड्राइव्हद्वारे शेअर केला जाईल . त्यासोबत आठवण म्हणून फ्रेम केलेला फोटोही दिला जाईल . राफ्टिंगच्या ठिकाणापर्यंतचा प्रवास सुखकर व्हावा म्हणून दिवसातून दोनदा पणजी ते उत्तरेकडच्या समुद्रकिनाऱ्यांपर्यंत २०० रुपयांत बस सेवा सुरू करण्याचा विचार आहे . गोव्यातील रिव्हर राफ्टिंग ट्रेंडविषयी श्री . निलेश काब्राल , अध्यक्ष , गोवा पर्यटन विकास महामंडळ म्हणाले , ‘विश्रांतीसाठी गोवा हे कायमच सर्वोत्तम भारतीय ठिकाणांपैकी एक मानले जाते व आता गोव्यात वॉटर स्पोर्ट्स उपक्रमही मोठ्या प्रमाणावर सुरू करण्यात आले आहेत . उपलब्ध असलेल्या भरपूर उपक्रमांपैकी म्हादेई नदीतील भोवरे रिव्हर राफ्टिंग उपक्रमाद्वारे पार करण्याला पर्यटकांची चांगली पसंती मिळत आहे . म्हणूनच या वर्षी आम्ही आघाडीच्या साहस क्रीडा व्हिडिओ कंपनीशी करार करून त्याद्वारे साहसप्रेमींना म्हादेई नदीत राफ्टिंग करतानाचे त्यांचे व्हिडिओज देण्याचे आठवण म्हणून देण्याचे ठरवले आहे . भविष्यातही आम्ही वेगवेगळे करार करणार आहोत , जे प्रवाशांचा अनुभव समृद्ध करण्यासाठी आम्हाला मदत करतील . ’ या सहलीचा खर्च प्रती व्यक्ती १८९० रुपये प्रती व्यक्ती असून त्यात पाच टक्के जीएसटीचा समावेश आहे .


‘सेक्सिएस्ट एशियन वूमन’च्या गेल्या वर्षीच्या यादीत दीपिका पदुकोणने प्रियांका चोप्राला मागे टाकले होते . या यादीत ती अग्रस्थानी होती . मात्र , यावर्षी प्रियांकाने तिचा पहिल्या क्रमांकाचा मान पुन्हा मिळवला आहे . वाचा : शनाया वागणार ‘शान्यासारखं’ ! ‘सेक्सिएस्ट एशियन वूमन २०१७’च्या यादीत प्रियांकाने दीपिकाला मागे टाकत पहिले स्थान मिळवले . लंडन येथील ‘इस्टर्न आय’ या साप्ताहिकाने घेतलेल्या पोलनुसार ५० सेक्सिएस्ट एशियन वूमनची यादी जाहीर करण्यात आली . या यादीत सलग पाचव्यांदा येण्याचा विक्रम प्रियांकाने केला आहे . तर दीपिकाचे नाव पहिल्या स्थानावरून चक्क तिसऱ्या स्थानावर घसरले आहे . गेल्या वर्षी तिसऱ्या स्थानावर असणारी टेलिव्हिजन अभिनेत्री निया शर्माने दुसरे स्थान मिळवले असून तिने दीपिकाला मागे टाकले . सेक्सिएस्ट एशियन वूमन २०१७ च्या यादीत पहिल्या सहामध्ये अनुक्रमे प्रियांका चोप्रा , निया शर्मा , दीपिका पदुकोण , आलिया भट्ट , माहिरा खान आणि द्रष्टी धामी यांनी स्थान मिळवले आहे . वाचा : अध्यात्माकडेही जॉनचा कल , घेतली दलाई लामांची भेट जगभरात प्रसिद्ध असलेल्या प्रियांकाने तिला मत देणाऱ्यांचे आभार मानले . या वर्षात प्रियांकाच्या आयुष्यात बऱ्याच घडामोडी घडल्या . आपल्या यशाचा चढता आलेख तिने कायम राखला . वर्षाच्या सुरुवातीला तिने ‘बेवॉच’ चित्रपटातून हॉलिवूडमध्ये पदार्पण केले . यात ती ड्वेन जॉन्सनसोबत झळकली . ‘क्वांटिको’ मालिकेसाठी तिला ‘पिपल्स चॉइस अवॉर्ड’ने सन्मानित करण्यात आले . यानंतर तिने ‘अ किड लाइक जेक’ आणि ‘इजन्ट इट रोमॅण्टिक ? ’ हे दोन मोठे हॉलिवूड चित्रपट साइन केले . विशेष म्हणजे , मराठी चित्रपटसृष्टीतही तिने पदार्पण केले . तिची निर्मिती असलेल्या ‘व्हेंटिलेटर’ला राष्ट्रीय पुरस्काराने सन्मानित करण्यात आले .


भारताचे माजी कर्णधार मुंबईच्या क्रिकेटचा इतिहास इतका मोठा आहे की , ज्याची जगातील कोणत्याही राज्याशी तुलना होऊ शकत नाही . मुंबईने ४१ वेळा रणजी विजेतेपदाला गवसणी घातली आहे . यातूनच त्याचे मोठेपण सिद्ध होते . याशिवाय भारतीय संघाला सर्वाधिक कसोटीपटू हे मुंबईने दिले आहेत . त्यामुळे मुंबई हे क्रिकेटचे माहेरघर आहे , असे म्हटल्यास वावगे ठरणार नाही . मला मुंबईकडून खेळायला मिळाले , याबद्दल मी स्वतःला नशीबवान समजतो . मी मुंबईचे प्रतिनिधित्व केले , तसेच नेतृत्वही केले . मुंबईकडून खेळायला मिळाल्यामुळे खूप मोठा नावलौकिक मिळाला . मुंबईने जे आम्हा क्रिकेटपटूंना दिले , त्याची तुलनाच होऊ शकत नाही . १८व्या वर्षी मी मुंबई संघात स्थान मिळवले . त्या वेळी मुंबईच्या संघात मातब्बर कसोटीपटूंचा समावेश होता . त्यांच्यासोबत रेल्वेने प्रवास करताना , ड्रेसिंग रूममध्ये किंवा सामने पाहताना बऱ्याचशा गोष्टी शिकायला मिळाल्या . एक प्रकारे क्रिकेटचे उत्तम संस्कारच आमच्यावर झाले , असे म्हटल्यास वावगे ठरणार नाही . हे आयुष्यभर क्रिकेटपटूला उपयोगी पडतात . आताच्या मुंबई क्रिकेटपटूंनीही यशाची परंपरा जोपासली आहे . शाळा आणि महाविद्यालयीन क्रिकेटसुद्धा इथले अधिक सामर्थ्यशाली आहे . त्यामुळे खेळाडू तावूनसुलाखून निघतो . त्यामुळे समोरचा संघ कितीही बलवान असला आणि हा खेळाडू प्रथमच जरी खेळत असला तरी त्याचे दडपण येत नाही . मुंबईच्या क्रिकेटपटूवर मानसिक दडपण नसते . मुंबईच्या क्लब क्रिकेटची संस्कृती अतिशय समृद्ध आहे . याशिवाय कार्यालयीन क्रिकेट स्पर्धासुद्धा इथे होतात . काही दशकांपूर्वी कसोटी क्रिकेटपटू क्लब आणि कार्यालयीन क्रिकेट सामने खेळायचा . आता आंतरराष्ट्रीय क्रिकेटचा हंगाम बारमाही चालू असल्यामुळे त्यांना हे सामने खेळायला वेळ मिळत नाही . त्यामुळे मुंबईतील उदयोन्मुख क्रिकेटपटूची प्रगती ही वेगाने होत नाही . क्लब क्रिकेटचा ढाचा आधी जितका खंबीर होता , आता तो तितका राहिलेला नाही . तेव्हा क्रिकेटमध्ये पैसा नव्हता . रणजी करंडकाच्या एका सामन्याचे मानधन हे शंभर रुपये होते . त्यामुळे नोकरीद्वारे मिळणारा पगार हेच सर्वस्व होते . अगदी टाइम्स शिल्डमध्ये कामगिरी चांगली झाली तरी पगारवाढ किंवा पदोन्नती मिळायची . मुंबईच्या क्रिकेटशी ऋणानुबंधाने नाते सांगणाऱ्या अनेक आठवणी या प्रसंगी रुंजी घालत आहेत . अनेक क्षण या वेळी डोळ्यांसमोर उभे राहतात . अगदी १९९१ मध्ये हरयाणाविरुद्धचा रणजी करंडकाचा अंतिम सामना दोन धावांनी गमावल्याची आठवण असो किंवा याप्रमाणे असंख्य . त्या सामन्यात आम्हाला ३६५ धावा करायच्या होत्या ; परंतु ३ बाद ३० अशी अवस्था झाली तरी आम्ही हार न मानता अखेपर्यंत लढा दिला . अजून एक आठवणसुद्धा हरयाणाविरुद्धच्या सामन्याचीच आहे . जी खेळपट्टी सामन्याला देणार असे अपेक्षित होते , ती बदलून प्रत्यक्ष सामन्याच्या दिवशी आखाडा खेळपट्टी देण्यात आली . तिथे ४ बाद १८ अशी पंचाईत झाली होती ; परंतु आम्ही १८० धावसंख्येपर्यंत मजल मारली . मी आणि करसन घावरीने जिगरीने धावा काढल्या . मग पॅडी शिवलकरच्या गोलंदाजीने कमाल दाखवली . समोर पराभव दिसत असेल , तरी हार मानायची नाही , ही मुंबईच्या क्रिकेटची संस्कृती . शेवटपर्यंत ती झुंज आणि जिद्द मुंबईचा खेळाडू दाखवतो . त्यामुळेच मुंबईचा क्रिकेटपटू खडूस आहे , असे कौतुकाने म्हटले जाते .


‘पद्मावत’ या चित्रपटाच्या प्रदर्शनाची तारीख जवळ येत असली तरीही काही गोष्टींच्या बाबतीत मात्र तणावाची परिस्थिती कायम आहे . सेन्सॉर बोर्डाने काही दिवसांपूर्वीच या चित्रपटाला यू / ए प्रमाणपत्र देत हिरवा कंदील दाखवला . पण , करणी सेनेचा चित्रपटाला असणारा विरोध तिळमात्रही कमी झालेला नाही . सध्याच्या घडीला शक्य त्या सर्व परिंनी ‘पद्मावत’च्या वाटेतील अडथळे दूर करण्याचे प्रयत्न सुरु असले तरीही भन्साळींच्या या चित्रपटामागचे शुक्लकाष्ट काही केल्या संपण्याचे नाव घेत नाहीये . २५ जानेवारीला प्रदर्शित होणाऱ्या ‘पद्मावत’चे स्क्रिनिंग केल्या जाणाऱ्या चित्रपटगृहांमध्ये तोडफोड करण्याचा इशारा करणी सेनेने दिला . त्यानंतर करणी सेनेने भन्साळी यांच्यासोबत सामंजस्याने चर्चा करत या मुद्द्यावर तोडगा काढण्यासही साफ नकार देत चित्रपट प्रदर्शित झाला तर ‘जनता कर्फ्यू’ लावण्याचा इशारा दिला आहे . करणी सेनेचे प्रमुख लोकेंद्र सिंह कालवी यांनी दिल्लीत माध्यमांशी संवाद साधताना आपली भूमिका स्पष्ट केली . ‘राणी पद्मावती आणि अलाउद्दीन खिल्जी यांच्यातील कोणत्याच प्रेमप्रसंगाचे चित्रण करण्यात आले नसल्याचे स्पष्टीकरण आम्हाला सुरुवातीपासूनच हवे होते . या एका स्पष्टीकरणानेच आमचे समाधान झाले असते . मात्र आता आम्हाला कोणत्याही प्रकारची सामंजस्यपूर्ण चर्चा करण्याची गरजेची वाटत नाही’ , असे कालवी म्हणाले . पाहा : Throwback Thursday : जुन्या जाहिरातींचा खजाना चित्रपटात सुचवलेले बदल आणि नावात करण्यात आलेला बदल या सर्व गोष्टींनी आमचे समाधान झाले नसल्याचेही कालवी यांनी स्पष्ट केले . त्यासोबतच त्यांनी या चित्रपटावर पूर्णपणे बंदी आणण्याची मागणी केली . राजपूत संस्कृती आणि राणी पद्मावतीची प्रतिमा मलिन करण्याचा आरोप करणाऱ्या करणी सेनेचा या चित्रपटाला होणारा विरोध दर दिवसाआड वाढतच असून , आता त्याविषयी चिंता व्यक्त केली जात आहे . काय आहे ‘जनता कर्फ्यू’ ? ‘जनता कर्फ्यू’ या प्रकारात पोलीस जमावबंदीचा आदेश देत नसून , सरकारी अधिकारी आणि नेतेमंडळी यांना एखाद्या ठिकाणी जाण्यास बंदी असते . जनता कर्फ्यू लागलेला असताना त्या ठिकाणी जायचे की नाही हे सामान्यांसाठी ऐच्छिक असते .


आशियाई कुमार कुस्ती स्पर्धेतील सुवर्णदुष्काळ रविवारी अखेरच्या दिवशी सचिन राठी आणि दीपक पुनिया यांनी संपवला . तुल्यबळ प्रतिस्पर्ध्यांवर चमकदार विजय मिळवून सचिनने ( 74 किलो ) , तर दीपकने ( 86 किलो ) वजनी गटात सुवर्णपदकाची कमाई केली . सूरज कोकाटे ( 61 किलो ) आणि मोहित ( 125 किलो ) ब्रॉंझपदकाचे मानकरी ठरले . सचिन राठीने 74 किलो गटात भारताला पहिले सुवर्णपदक मिळवून दिले . थायलंडच्या चैरानुवत , नंतर किर्गिझस्तानच्या बेखजान , उपांत्य फेरीत इराणच्या बख्तियार यांच्यावर चमकदार विजय मिळवून सचिनने अंतिम फेरी गाठली . विजेतेपदाच्या लढतीत त्याच्यासमोर मंगोलियाच्या बकइर्डेन याचे आव्हान होते . बकइर्डेन याने सुरवातीलाच 4 गुण मिळवून आक्रमक सुरवात केली ; पण नंतर प्रतिआक्रमण करत सचिनने ताबा मिळवत दोन गुणांची कमाई केली . त्यानंतरही चपळता आणि ताकदीत एक पाऊल पुढे असलेल्या बकइर्डेन याने आक्रमकता कायम राखून 9 - 4 अशी आघाडी मिळवली . दुसऱ्या डावाच्या मध्यात मात्र संधी मिळताच सचिनने एक चाक डावावर बकइर्डेनला आस्मान दाखवत सुवर्णपदकावर नाव कोरले . जागतिक आणि आशियाई स्तरावर यापूर्वीच मोहोर उमटविलेल्या दीपक पुनियाने आपला लौकिक राखत भारताला दुसरे सुवर्णपदक मिळवून दिले . दीपकने यापूर्वी 2016 मध्ये आशियाई कॅडेट आणि आशियाई कुमार स्पर्धेत सुवर्ण कामगिरी केली . त्यानंतर 2017 मध्ये पुन्हा एखदा या दोन्ही स्पर्धेत तो रौप्यपदकाचा मानकरी ठरला . हा अनुभव पणाला लावत त्याने आता 86 किलो वजनी गटात सुवर्णपदकाला गवसणी घातली . पहिल्या फेरीत इराणच्या सेहीदी , दुसऱ्या फेरीत कझाकिस्तानच्या मेलदेवेक आणि उपांत्य फेरीत जपानच्या कैरीयागीला पराभूत करून दीपकने अंतिम फेरी गाठली . उपांत्य फेरीत कैरीयागीला चीतपट करणाऱ्या दीपकने अंतिम फेरीत तुर्कमेनिस्तानच्या अजथ गजबीय याच्यावर सुरवातीपासून वर्चस्व राखले . दोन वेळा ताबा मिळवत त्याने चार गुणांची कमाई केली . अझन आव्हान देण्याच्या प्रयत्नात झोनबाहेर गेल्याने त्याला दोन गुण आयतेच मिळाले आणि त्याने 6 गुणांची आघाडी घेतली . दुसऱ्या फेरीत पुन्हा एकदा ताबा गुणांची खैरात करत त्याने 10 - 0 अशा आघाडीवर तांत्रिक गुणाधिक्यावर विजय मिळवून सुवर्णपदक मिळविले . सूरज कोकाटेने 61 किलो वजनी गटात तैवानच्या हुंग चांग ला चीतपट करून झकास सुरवात केली . मात्र , दुसऱ्या लढतीत तो कझाकिस्तानच्या सार्यवाझकडून पराभूत झाला . अखेरच्या क्षणी सूरजने आकडी डाव टाकला ; पण वेळ संपल्यामुळे सूरज दुर्दैवी ठरला . एका सेकंदाचेही मोल केवढे असते हे या लढतीत दिसून आले . पुढे ब्रॉंझपदकाच्या लढतीत त्याने आकडी आणि भारंदाज डावाचा सुरेख वापर करत जपानच्या युतो सुचिया याला निष्प्रभ करत ब्रॉंझपदकावर नाव कोरले . अखेरच्या लढतीत मोहितने 125 किलो वजनी गटात मंगोलियाच्या बी . इर्डेनबतार याच्यावर तांत्रिक गुणांवर विजय मिळवून ब्रॉंझपदक मिळविले .


वन डेतील सर्वकालीन श्रेष्ठ - क्लार्क , मियॉंदादकडूनही कौतुक नवी दिल्ली - दक्षिण आफ्रिकेविरुद्धच्या तिसऱ्या एकदिवसीय सामन्यात जबरदस्त दीडशतकी खेळी केल्यानंतर भारतीय कर्णधार विराट कोहलीवर जगभरातून कौतुकाचा वर्षाव होत आहे . ऑस्ट्रेलियाचा माजी कर्णधार मायकेल क्लार्कने विराट एकदिवसीय क्रिकेटमधील सर्वकालीन श्रेष्ठ फलंदाज असल्याचे म्हटले आहे ; तर जावेद मियॉंदाद यांनी विराट जिनियस असून , तो क्रिकेट विश्वातील सर्वोत्तम फलंदाज असल्याची शाबासकी दिली आहे . बुधवारी झालेल्या सामन्यात कोहलीने 34 वे शतक केले , त्यामुळे भारताने न्यूलॅंड येथे झालेल्या सामन्यात 124 धावांनी विजय मिळवला . या सामन्यात भारताचे इतर प्रमुख फलंदाज बाद होत असताना विराटने दुसऱ्या बाजूने खंबीर फलंदाजी करत नाबाद दीडशतक केले . विराटच्या या खेळीनंतर ट्विटवरून त्याचे कौतुक होत आहे . ऑस्ट्रेलियाचा सलामीवीर आणि विराटएवढीच आक्रमक फलंदाजी करण्याची क्षमता असलेल्या डेव्हिड वॉर्नरने कोहली हा वेगळ्या उंचीवर आहे , असे म्हटले आहे . एकदिवसीय क्रिकेटमध्ये विराटने 2017 हे वर्षही आपल्या फलंदाजीने गाजवले होते . 26 सामन्यांत 76.84 ची सरासरी आणि 99.11 च्या स्ट्राईक रेटने त्याने सर्वाधिक 1,460 धावा केलेल्या होत्या . आता 2018 चीही सुरवात त्याने तेवढ्याच जोमाने केली आहे . दक्षिण आफ्रिकेविरुद्धच्या या मालिकेत डर्बन येथे शतक केल्यानंतर विराटने काल पुन्हा 159 चेंडूंत नाबाद 160 धावा केल्या . मियॉंदादकडूनही कौतुक पाकिस्तानचे माजी कर्णधार जावेद मियॉंदाद यांनीही विराटला " जिनियस ' संबोधून तो क्रिकेट विश्वातील सर्वोत्तम फलंदाज असल्याचे म्हटले आहे . मुळात भारतीय फलंदाज फलंदाजीच्या तत्रांत उजवे आहेत . विराटची फलंदाजीशैली इतकी जबरदस्त आहे , की तो मैदानावर आल्यापासून सहजतेने धावा करू शकतो . तुमच्या तंत्रात जर दोष असेल तर अधूनमधून तुम्ही एखादी चांगली खेळी करू शकता ; परंतु त्यात सातत्य नसते ; पण तंत्र जर भक्कम असेल तर धावांचा पाऊस पाडला जाऊ शकतो . विराट याच पंक्तीतला आहे , असे मियॉंदाद यांनी नमूद केले .


फ्रेंड्सना इम्प्रेस करण्यासाठी तुम्ही केलेल्या होममेड चॉकलेटसारखं दुसरं डेझर्ट शोधूनही सापडणार नाही . त्यातून आता चॉकलेट डेचं निमित्त आहेच . चला तर मग , लागा कामाला . . सेलेब्रिटी शेफ वरुण इनामदार यांची ओळख केवळ शेफ म्हणून नाही , तर फूड क्रिटिक , फूड डिझायनर , ट्रेनर आणि ट्रॅव्हलर म्हणूनदेखील आहे . हिल्टन , ट्रायडंट , ओबेरॉय अशा पंचतारांकित हॉटेल्ससाठी त्यांनी काम केलं आहे . कुवैतच्या शाही परिवाराचे ते ब्रँड मॅनेजर आणि एक्झिक्युटिव्ह शेफ होते . ‘द चॉकलेट फॅक्टरी - इक्वेडॉर’चे ते प्रमुख आहेत . अनेक देशी - विदेशी फूड कॉलम्समध्ये आणि फूड शोमध्ये त्यांनी भाग घेतला असून व्लादिमीर पुतीन , निकोलस सार्कोझी यांच्यासारखे मोठे नेते आणि अल खलिफा , अल सौद यांच्यासारख्या रॉयल फॅमिलीजना सव्र्ह करण्याची संधी त्यांना मिळालीय . देशातल्या मोजक्या लक्झरी चॉकलेटिअर्समध्ये त्यांची गणना होते . चॉकलेट ! बघा , या फक्त शब्दानंच किंवा लेखातल्या टेम्प्टिंग फोटोमुळं अनेकांचं लक्ष वेधलं गेलं असेल . चॉकलेटमध्ये खरोखरच असा काही तरी भारी फॅक्टर आहे की , त्यामुळं लोकांच्या चेहऱ्यावर आपसूकच हसू खेळतं नि ते आनंदी होतात . असंही आहे की , लोकांना काही ब्रँण्डचं असोसिएशन सोडलं तर खुद्द चॉकलेटबद्दल फारशी माहिती नसते . पण चॉकलेट हे अमुक एक ब्रँण्ड किंवा चॉकलेट बार या ओळखीच्याही पलीकडं खूप काही आहे . मला सांगा की , डार्क , मिल्क नि व्हाइट चॉकलेटमधला फरक तुम्हाला माहितेय का ? क्राँचिंग , विनोविंग , मेल्टिंग नि टेम्परिंग म्हणजे काय ? चॉकलेट कोकोच्या बियांपासून करतात हे आपल्याला माहिती असेल . डार्क चॉकलेट हे कोकोच्या बिया रोस्टिंग , क्रशिंग नि रिफाइन करून अर्थात भाजून , कुटून , गाळून त्यात साखर घालून तयार करतात . त्यात लेसिथिन , कोको बटर नि व्हॅनिला घातल्यानं त्याला चांगला फ्लेव्हर येतो , त्याचं टेक्स्चर चांगलं होऊन बॅलन्स साधला जातो . समजा , तुमच्या चॉकलेटच्या रॅपरवर पर्सेटेज लिहिलेलं असेल – ( उदाहरणार्थ ७० टक्के ) तर तो असतो कोकोच्या बियांपासून काढलेला अर्क . मिल्क चॉकलेटही साधारणपणं तसंच असतं , पण त्यात दुधाची पावडर घातलेली असते . त्यामुळं चॉकलेटला मऊपणा येतो नि त्यात बटर , चीज किंवा क्रीमचा फ्लेव्हर अॅड केला जातो . व्हाइट चॉकलेट ही एक प्रकारे चॉकलेटची नक्कल केलेली असते . काही अंदाज बांधता येतोय का , की ही नक्कल का असावी ? कारण त्यात थेट कोकोचा अंश नसतोच , असतं ते फक्त कोको बटर , साखर नि दूध . . म्हणजे कोकोच्या बियाच नाहीत , तरीही याला चॉकलेट म्हटलं जातं . चॉकलेट तयार होण्याच्या प्रोसेसमध्ये तीन व्यक्तींची कामगिरी अतिशय महत्त्वाची समजली जाते . ( हो , मध्यंतरी एका चॉकलेट ब्रँण्डच्या जाहिरातीतही ओघात ही प्रोसेस दाखवली गेली होती . . आठवतीये का ? ) कोकोच्या शेंगा सोलणारे शेतकरी , कोकोच्या बिया पारखून घेणारे चॉकलेट मेकर्स आणि त्या रिफाइन करून काळजीपूर्वक नि निगुतीनं त्यांचं वर्गीकरण करणारे लोकं . अगदी एकेक शेंग पारखून ही मंडळी आपलं काम करतात आणि कमीत कमी जिन्नस वापरून चॉकलेट तयार करतात . चॉकलेटच्या या निर्मितीप्रक्रियेत चॉकलेटमधल्या कोकोच्या स्वादाचा आनंद चॉकलेट चाखणाऱ्याला अधिकाधिक मिळावा , यासाठी सर्वतोपरी प्रयत्न केले जातात . उत्तम चॉकलेटची तीच ओळख असते . अर्थात या प्रोसेसमध्ये लास्ट बट नॉट लिस्ट , आपणच . . चॉकलेटवर नितांत प्रेम करणारे चॉकलेटप्रेमी येतातच . चवीनं चघळणारे आणि अॅप्रिशिएट करणारे चॉकलेटदर्दी लोकंच आम्हा चॉकलेटिअर्सची प्रेरणा असतात . आपण जे चॉकलेट खातो , त्याचं चॉकलेटमध्ये रूपांतर होण्याआधी कोकोच्या बियांना कोणकोणत्या दिव्यांतून पार व्हावं लागतं ते थोडं समजून घेऊ या . जगभरात तीन प्रकारचा कोको पिकतो . त्यापैकी क्रिओलोस हा सगळ्यात जुना नि चांगल्या प्रतीचा कोको मानला जातो . फोरेस्ट्रो ही सर्वाधिक लोकप्रिय ब्रीड आणि चांगली उपज असलेला कोको आहे . तर ट्रिनिटारो हा या दोन्ही ब्रिडच्या मधल्या प्रकारचा कोको आहे . दिसायला बाहेरून आपल्याकडच्या पपईसारखा दिसतो नि आतून तो सीताफळाारखा दिसतो . शेंगा उघडून आतला गर अलगद डावानं काढला जातो नि त्याचा चटईवर ढीग रचला जातो . किंवा मग तो केळ्याच्या पानात गुंडाळून ठेवला जातो . ही फर्मेन्टेशन ( किण्वन ) प्रोसेस चॉकलेटचा फ्लेव्हर तयार होण्यातली सर्वाधिक कसोटी पाहणारी प्रक्रिया असते . मग ते स्वच्छ करून सूर्यप्रकाशात वाळायला ठेवून दिलं जातं . त्यानंतर चॉकलेट मेकर्स या सुक्या बिया भाजतात . या भाजण्यामुळं एक फ्लेव्हर तयार होतो . भाजल्यानंतर फोलपट निघतं नि त्यातला गर बाकीच्या तुकडय़ांपासून अलग केला जातो . या तुकडय़ांचा भुगा केला जातो नि ते लिक्विड पेस्टसारखे दिसू लागतात . त्याला चॉकलेट लिकर म्हटलं जातं . चॉकलेट लिकर ही अर्धा भाग कोको बटर नि अर्धा भाग कोको सॉलिडनी बनलेली असते . कोको बटरमधल्या फॅटमुळं कोको सॉलिडचा फ्लेव्हर फायनल चॉकलेटमध्ये लागतो . लिकर इतर घटकांसोबत मिक्स केली जाते नि उरलेला गोळा रिफाइनरमध्ये पाठवला जातो . तिथं या मिश्रणातले घटक आणखीन घोटले जातात . हे घोटलेलं मिश्रण एका मिक्सिंग मशीनमध्ये गरम केलं जातं . या स्टेपला conching असं म्हणतात . त्यामुळं चॉकलेटच्या टेक्श्चरची प्रत आणखीन उंचावते . आधीच्या मिश्रणातले कोको बटर नि कोको सॉलिड्स हे द्रवरूप घटक वगळल्यानं त्यातली कडवट , आंबट किंवा तुरट चव बरोब्बर लागू लागते . तोंडात घातल्यावर चॉकलेटचं जाणवणारं ते विशिष्ट प्रकारचं टेक्श्चर आकारू लागतं ती कोको बटरचं ते मिश्रण अलगदपणं जिभेवर घोळू लागतं . यालाच tempering असं म्हणतात . त्यामुळं चॉकलेटचं क्रिस्टलायझेशन होतं आणि त्याचे व्यवस्थित तुकडे होऊ लागतात . आता या मिश्रणाचं रूपांतर चॉकलेटच्या तुकडय़ात अर्थात ‘चॉकलेट बार’मध्ये होतं . ( अनुवाद – राधिका कुंटे ) चॉकलेट फज साहित्य : क्रीम २१० मिली , मिल्क मेड ३४० ग्रॅम , साखर १७० ग्रॅम , कॉफी पावडर १ टेबसस्पून , अनसॉल्टेड बटर ६० ग्रॅम , किसलेलं डार्क बिटर चॉकलेट २०० ग्रॅम , भुरभुरवण्यासाठी कोको पावडर . कृती : बेकिंग ट्रेमध्ये कडेला बटर पेपर लावून घ्या नि ट्रेच्या तळाला बटरनं ग्रीस् करा . क्रिम , साखर नि मिल्कमेड पातेल्यात घालून गॅसवर ठेवा . साखर विरघळायला लागल्यावर मोठय़ा आचेवर ९ मिनिटं ठेवून सतत ढवळत राहा . त्यात बटर घालून आच मंद करून पाच मिनिटं तसंच ठेवून ढवळत राहा . मग गॅसवरून उतरवून चॉकलेट पूर्णपणं विरघळेपर्यंत ढवळत राहा . चॉकलेट फज ट्रेमध्ये ओतून ३० मिनिटं सेट होऊ द्या . नंतर फजचे चौकोनी तुकडे करून त्यावर कोको पावडर भुरभुरवून ते सव्र्ह करा . मोल्डेड चॉकलेट कसं कराल ? १ . मोल्डला ( साचा ) टेम्पर्ड चॉकलेटचा कोट द्या . २ . चॉकलेट फ्रिजमध्ये २० मिनिटं किंवा कडक होईपर्यंत ठेवा . ३ . छोटय़ा नोझलच्या पाइपिंग बॅगनं आपल्या आवडीचं फिलिंग करा . या फिलिंगला ( ॠंल्लूंँी ) गॅनाश म्हणतात . ४ . मोल्डच्या मध्यभागी नोझल ठेवून मोल्ड तीन चतुर्थाश भरा . ५ . ते फ्रिजमध्ये २० मिनिटं चॉकलेटचा मध्य भाग कडक होईपर्यंत ठेवा . ६ . मोल्ड जरासा तिरका करून त्यातलं उरलेलं चॉकलेट काढून घ्या . ७ . कालथ्यानं जास्तचं चॉकलेट काढा नि ते कडक होईपर्यंत २० मिनिटं फ्रिजमध्ये ठेवा . ८ . चॉकलेट कडक झालं की ते मोल्डच्या आकारापेक्षा आक्रसतं . त्यामुळं ते जरासं ठोकून करून बाहेर काढा . ते पटकन खाऊन टाका किंवा थोडासा धीर धरून त्याला डेकोरेट करा . कॉफी वॉलनट ब्राऊनी साहित्य : गोड दही ३२८ ग्रॅम , ३ अंडी , डार्क चॉकलेटचे तुकडे ३२८ ग्रॅम , कोको पावडर १८ ग्रॅम , मैदा १०० ग्रॅम , अक्रोडाचे तुकडे ३०० ग्रॅम , मेल्टेट बटर २०० ग्रॅम , कॉफी पावडर २ टेबलस्पून , चॉकलेट चिप्स २ टेबलस्पून , जेली क्युब्ज ८ - १० . कृती : साखर नि अंडय़ाचं मिश्रण साखर विरघळेपर्यंत घोटून घ्या . मैदा नि कोको पावडर एकत्र चाळून घ्या . त्यात चॉकलेट चिप्स नि अक्रोड घाला . ही दोन्ही मिश्रणं एकत्र करून मेल्टेड बटर घालून ते मिश्रण ढवळत राहा . केकच्या भांडय़ात बटर पेपर लावून घ्या . त्यावर हे मिश्रण ओतून घेऊन ते नीट पसरून घ्या . ३० मिनिटं १६० डिग्रीवर ते भाजून घ्या . मग ते बाहेर काढून त्यावर पिठीसाखर भुरभुरा आणि जेली क्यूब्जनी ते सजवून सव्र्ह करा . शेफ वरुण इनामदार , चॉकलेटिअर , फूड डिझायनर ( सौजन्य - व्हिवा )


अंकित बावणेला शतकाची हुलकावणी ; दुसऱ्या डावात ऑस्ट्रेलियाची १ बाद ४२ धावांपर्यंत मजल बेंगळूरु : महाराष्ट्राच्या अंकित बावणे याने साकारलेल्या जिगरबाज नाबाद ९१ धावांच्या खेळीमुळे भारतीय ‘अ’ संघाने ऑस्ट्रेलिया ‘अ’ संघाविरुद्धच्या चारदिवसीय क्रिकेट कसोटी सामन्यातील पहिल्या लढतीच्या पहिल्या डावात बहुमूल्य ३१ धावांची आघाडी घेतली . पुढे ऑस्ट्रेलियाने दिवसअखेर एका फलंदाजाच्या मोबदल्यात १ बाद ४२ धावा करत भारतावर ११ धावांची आघाडी घेतली आहे . त्यापूर्वी , रविवारच्या बिनबाद ४१ धावांवरून पुढे खेळताना दिवसाच्या तिसऱ्याच षटकात भारताने मयांक अगरवालला ४७ धावांवर गमावले . रविरुमार समर्थही २५ धावांवर पायचीत झाला . कर्णधार श्रेयस अय्यरही ( ३ ) फारशी चमक दाखवू शकला नाही . मात्र त्यानंतर आलेल्या अंकितने कृष्णाप्पा गौथमच्या साथीने संघाचा डाव सावरला . दोघांनी सहाव्या विकेटसाठी ५१ धावांची भागीदारी रचली . इतर फलंदाज मिळालेल्या चांगल्या सुरुवातीचे मोठय़ा खेळीत रूपांतर करण्यात अपयशी ठरत असताना अंकितने शेवटपर्यंत नाबाद राहत १५९ चेंडूंत सहा चौकार व तीन षटकारांसह ९१ धावा केल्या . शेवटचा फलंदाज अंकित रजपूत धावबाद झाल्याने अंकितची शतकाची संधी हुकली व भारताचा डाव २७४ धावांवर संपुष्टात आला . संक्षिप्त धावफलक ऑस्ट्रेलिया ‘अ’ ( पहिला डाव ) : सर्वबाद २४३ भारत ‘अ’ ( पहिला डाव ) : ८३ . १ षटकांत सर्वबाद २७४ ( अंकित बावणे नाबाद ९१ , मयांक अगरवाल ४७ ; मायकल नेसर ४ / ६१ ) ऑस्ट्रेलिया ‘अ’ ( दुसरा डाव ) : १६ षटकांत १ बाद ४२ ( उस्मान ख्वाजा नाबाद १६ ; मोहम्मद सिराज १ / २० ) .


मराठी आणि हिंदी चित्रपटसृष्टी आपल्या अभिनयाने आणि व्यक्तिमत्वाने गाजवणारे अभिनेते नाना पाटेकर यांचा आज वाढदिवस आहे . आज नाना ६६ वर्षांचे झाले . नाना मूळ नाव विश्वनाथ पाटेकर यांचा जन्म व्यावसायिक दिनकर आणि संजनाबाई पाटेकर यांच्या पोटी झाला . महाराष्ट्रातील मुरुड हे नानांचे जन्मस्थान . नानांचे लग्न निलकांती पाटेकर यांच्याशी झाले होते . मात्र , काही वर्षांनंतर त्यांनी विभक्त होण्याचा निर्णय घेतला . या दोघांना मल्हार हा मुलगा आहे . नानांच्या अभिनय कारकिर्दीची सुरुवात १९७८ साली आलेल्या ‘गमन’ या मराठी चित्रपटाने झाली होती . ‘आज की आवाज’ , ‘प्रतिघात’ आणि ‘मोहरे’ यांसारख्या चित्रपटातील अभिनयाने त्यांनी एक आदर्श प्रस्थापित केला . आपल्या अभिनयाची भुरळ प्रेक्षकांवर पाडणा - या नानांनी जर आयटम साँग केले तर प्रेक्षकांना तेही आवडेल असे खुद्द त्यांचेच म्हणणे आहे . लोकसत्तासाठी नाना काही वर्षांपूर्वी अथिती संपादक म्हणून आले होते . त्यावेळी बोलताना ते म्हणालेले की , आयटम साँग वाईटच आहे . माझ्या चित्रपटात आयटम साँग पाहिलंत का ? माझ्या चित्रपटातलं आयटम साँग म्हणजे मलाच नाचायला लागेल . त्याचंही कौतुक होईल , कारण नाना नाचला . कतरिना कैफ सगळीकडेच नाचते , नाना नाही नाचत . माझा ‘२६ / ११’सारखा चित्रपट असेल तर त्यात आयटम साँग नसणार . ‘अब तक छप्पन’सारख्या चित्रपटातही नसेल . ‘अब तक छप्पन २’ करताना त्यात एक गाणं टाकायचं असं दिग्दर्शकानं निर्मात्याला कबूल केलं असल्याची बातमी मला मिळाली . तेव्हा मी म्हटलं , ‘ठीक आहे . ते गाणं लागायच्या आधी मधेच मी प्रेक्षकांना सांगेन , ‘माफ करा , या गाण्याचा या सिनेमाशी काही संबंध नाही . कोणाला बाथरूमला जायचं असेल तर जाऊन या . आमच्या निर्मात्यांनी हा व्यवहार कबूल केला होता . मी नाना एक नट म्हणून तुम्हाला ही विनंती करतो . ’ . . आणि खरोखरच मी असं करेन . कदाचित लोकांना तेही आवडेल . मी आजपर्यंत जे केलं ते माझ्यासाठी केलं . माझ्या स्वार्थासाठी केलं . मी नाटक केलं , माझ्यासाठी केलं . बाबा आमटेंकडे गेलो ते माझ्यासाठी गेलो . मला आर्मीत जावंसं वाटलं म्हणून मी गेलो . कोणाला दोन दीडक्या दिल्या असतील तर त्या मी माझ्यासाठी दिल्या . कारण त्यातून मिळणारा आनंद माझा होता . आयुष्याला चौकट आली ना की त्याची फ्रेम बनते . मला असं वाटतं आहे की , आयुष्य सोपं आहे आणि सुंदर आहे . आपली जबाबदारी आहे की , ते अजून सुंदर करावं आणि ते खूप सोपं आहे . चौकट नाही आखायची आयुष्याला . चौकट आखली की , फिर वो फ्रेम बन जाती हैं . उसमें मजा नहीं .


वेगवान खेळपट्टीवर श्रीलंकेविरुद्धची तिसरी कसोटी आजपासून विराट कोहलीच्या नेतृत्वाखालील भारतीय संघ एक नवा इतिहास घडवण्यासाठी उत्सुक आहे . परदेशातील तीन कसोटी सामन्यांच्या मालिकेतील ऐतिहासिक निभ्रेळ यश भारताला साद घालत आहे . त्यामुळे वेगवान गोलंदाजांना अनुकूल पल्लीकेलेच्या खेळपट्टीवर शनिवारपासून सुरू होणारा श्रीलंकेविरुद्धचा तिसरा आणि अखेरचा सामना भारतासाठी महत्त्वाचा ठरणार आहे . भारताने मालिकेतील पहिले दोन कसोटी सामने मोठय़ा फरकाने जिंकले आहेत . गॉल येथील पहिल्या सामन्यात भारताने ३०४ धावांनी दणदणीत विजय मिळवला , तर कोलंबोतील दुसऱ्या सामन्यात एक डाव आणि ५३ धावांनी शानदार विजय साजरा केला . गेले काही महिने श्रीलंकेचा संघ संक्रमण अवस्थेतून जात आहे . त्यामुळे भारताविरुद्धच्या कसोटी मालिकेत हा संघ झगडतानाच दिसतो आहे . कँडीमध्ये खेळपट्टीचे स्वरूप बदलून किमान अखेरचा सामना जिंकून शेवट गोड करावा , अशी लंकेची धारणा आहे . मात्र हे सारे हवामानावर अवलंबून आहे . पावसामुळे भारताला शुक्रवारी सराव सत्र रद्द करावे लागले . फिरकीची हत्यारे बोथट ठरल्यानंतर आता वेगवान गोलंदाजांसह आक्रमण करण्याचे श्रीलंकेने ठरवले आहे . त्यामुळे दुष्मंता चामीरा आणि लाहिरू गॅमेज यांचा संघात समावेश करण्यात आला आहे . नूवान प्रदीप आणि रंगना हेराथ या दुखापतग्रस्त खेळाडूंची जागा ते घेतील . खेळपट्टीचे हिरवेगार स्वरूप पाहता कोहलीला भुवनेश्वर कुमार या तिसऱ्या वेगवान गोलंदाजाला निलंबित रवींद्र जडेजाच्या जागी संघात स्थान द्यायला लागेल . कोहलीच्या नेतृत्वाच्या कारकीर्दीत कसोटी क्रिकेटमधील मिळालेल्या संधीचे भुवीने सोने केले आहे . मात्र फलंदाजीचीही क्षमता असणारा भुवनेश्वर हार्दिक पंडय़ाची जागा घेण्याची शक्यता आहे , तर ‘चायनामन’ कुलदीप यादव दुसऱ्या फिरकीपटूचे स्थान संघात घेईल . ऑस्ट्रेलियाविरुद्ध धरमशाला येथील उसळणाऱ्या खेळपट्टीवर मनगटी फिरकी गोलंदाज कुलदीपने लक्षवेधी कामगिरी बजावली होती . पहिल्या डावात त्याने मिळवलेले चार बळी निर्णायक ठरले होते . कोहलीने आतापर्यंत २८ कसोटी सामन्यांत भारताचे नेतृत्व केले आहे . त्याने आपला ११ जणांचा चमू कधीच कायम ठेवलेला नाही . त्यामुळे २९व्या कसोटीतही तो कोणते बदल करील , हे उत्सुकतेचे ठरेल . श्रीलंकेच्या संघाची सद्यःस्थिती पाहता भारताला मालिकेवर ३ - ० असे वर्चस्व गाजवणे कठीण जाणार नाही . १९३२ मध्ये भारताच्या कसोटी पर्वाला प्रारंभ झाला . त्यानंतर आतापर्यंतच्या ८५ वर्षांच्या कसोटी इतिहासात तीन सामन्यांच्या मालिकेत भारताने अद्याप निभ्रेळ यश मिळवलेले नाही . हा इतिहास घडल्यास मुख्य प्रशिक्षक रवी शास्त्री यांच्या मार्गदर्शनाचीही फलश्रुती ठरू शकेल . या संघाकडे नवा इतिहास घडवण्याची क्षमता आहे , असे शास्त्री यांनी मालिकेपूर्वी ठणकावून सांगितले होते . गतवर्षीच्या ऑक्टोबरपासून रोहित शर्मा अद्याप कसोटी पुनरागमनाच्या प्रतीक्षेत असला तरी संघ व्यवस्थापन अभिनव मुकुंदला आणखी एक संधी देण्याची दाट शक्यता आहे . संघ सामन्याची वेळ : सकाळी १० वाजल्यापासून . थेट प्रक्षेपण : सोनी सिक्स , सोनी टेन ३ आणि एचडी .


विराट कोहलीच्या नेतृत्वाखालील भारतीय क्रिकेट संघाला पुण्यामध्ये येत्या दीड दिवसात इतिहास घडविण्याची संधी आहे . कसोटी क्रिकेटच्या इतिहासात आधी कोणत्याही संघाने चौथ्या डावात 441 धावसंख्येचा पाठलाग करून विजय मिळविलेला नाही . कोहलीच्या संघाने हा पराक्रम केल्यास , 2003 पासूनचा वेस्ट इंडिजच्या संघाचा 418 धावांच्या पाठलागाचा विक्रम मोडला जाऊ शकतो . महाराष्ट्र क्रिकेट असोसिएशनच्या गहुंजे मैदानावरील खेळपट्टी पाहता विक्रमाची अपेक्षा धुसर आहे . मात्र , कोहलीच्या संघाची जिद्द आणि अखेरच्या क्षणी मुसंडी मारण्याची क्षमता लक्षात घेता , हा पराक्रम अशक्य नाही . चौथ्या डावात सर्वसाधारपणे भारतीय खेळपट्ट्या फिरकी गोलंदाजांना साथ देतात . ऑस्ट्रेलियाच्या स्टीव ओकिफचा सामना करताना पहिल्या डावात भारतीय फलंदाजांची घाबरगुंडी उडाली होती . त्यामुळे , दुसऱया डावात भारतीय फलंदाज ओकिफला कसे सामोरे जातात यावर सारे काही अवलंबून आहे . कसोटी क्रिकेटमध्ये चौथ्या डावात सर्वोच्च धावा करून मिळविलेले विजय असेः संघ टार्गेट विरुद्ध स्थळ वर्ष वेस्ट इंडिज 418/7 ऑस्ट्रेलिया अँटिग्वा मे 2003 दक्षिण आफ्रिका 414/4 ऑस्ट्रेलिया पर्थ डिसेंबर 2008 भारत 406/4 वेस्ट इंडिज त्रिनिदाद एप्रिल 1976


सरकार पुरस्कृत उत्तेजक सेवन प्रकरणाचे बिंग उघडकीस सोची , रशिया येथे २०१४मध्ये झालेल्या हिवाळी ऑलिम्पिक स्पर्धेत सरकार पुरस्कृत मोठय़ा प्रमाणावर झालेले उत्तेजक सेवन प्रकरण उघडकीस आल्याने जागतिक उत्तेजक विरोधी संघटनेने ( वाडा ) रिओ ऑलिम्पिक स्पर्धा तसेच अन्य आंतरराष्ट्रीय क्रीडा स्पर्धामध्ये रशियाच्या खेळाडूंवर बंदी घालण्याची मागणी केली आहे . कॅनडातील विधीतज्ज्ञ रिचर्ड मॅकलरेन यांनी ‘वाडा’तर्फे केलेल्या सखोल चौकशीनंतर रशिया सरकार पुरस्कृत उत्तेजक सेवन प्रकरण तीसहून अधिक खेळांना ग्रासले आहे . रशियाच्या माजी राष्ट्रीय उत्तेजक विरोधी प्रयोगशाळा प्रमुखांच्या आरोपांवरून ही चौकशी करण्यात आली . हे यशस्वी होण्यासाठी अत्यंत सुनियोजित पद्धतीने उत्तेजक सेवन प्रकरण २०११च्या उत्तरार्धापासून ऑगस्ट २०१५पर्यंत राबवण्यात आले . खेळाडूंनी पुरवलेल्या मूत्र नमुन्यांमध्ये रशियाच्या क्रीडा मंत्रालयाने जाणीवपूर्वक फेरफार केल्याचेही ‘वाडा’च्या स्वतंत्र चौकशी पथकाने स्पष्ट केले आहे . ‘डिसअॅपिअरिंग पॉझिटिव्ह मेथडॉलॉजी’ प्रणाली अंतर्गत उत्तेजक सेवनप्रकरणी दोषी आढळलेल्या खेळांडूचे नमुने गहाळ केले जात . या प्रणालीचा फायदा रशियाच्या खेळाडूंना झाल्याचे स्पष्ट झाले आहे . दोषी आढळलेल्या खेळाडूंचे नमुने बदलून त्याठिकाणी दोषविरहित नमुने ठेवण्यात येत असत . मॅकलरेन यांनी २०१४च्या सोची हिवाळी ऑलिम्पिक स्पर्धेदरम्यान रशियाच्या खेळाडूंचे नमुने लंडनमधील उत्तेजकविरोधी प्रयोगशाळेत पाठवण्यात आले . नमुने असणाऱ्या बाटल्यांचे सील शिताफीने तोडून बदल करण्यात आल्याचे स्पष्ट झाले . रशियाचे अध्यक्ष व्लादिमीर पुतिन यांनी सोची ऑलिम्पिक स्पर्धा अतिशय प्रतिष्ठेची केली होती . या स्पर्धेसाठी तब्बल ५० अब्ज डॉलर्स रक्कम खर्च करण्यात आली होती . दरम्यान , रशियाने आतापर्यंत उत्तेजक सेवन प्रकरणाचा इन्कार केला आहे , मात्र आंतरराष्ट्रीय अॅथलेटिक्स संघटना महासंघाने रशियाच्या अॅथलेटिक्सपटूंवर बंदी घातली आहे . ‘‘वाडाच्या पथकाचा अहवाल अत्यंत धक्कादायक आणि खेळभावनेला बट्टा लावणारा आहे . ऑलिम्पिक आचारसंहितेची पायमल्ली करणाऱ्या गोष्टी समोर आल्या आहेत . उत्तेजक सेवनप्रकरणी दोषी आढळणाऱ्या रशियाच्या खेळाडूंवर कठोर कारवाई करण्यात येईल , ’’ असे आंतरराष्ट्रीय ऑलिम्पिक समितीचे अध्यक्ष थॉमस बॅच यांनी सांगितले . दरम्यान , आंतरराष्ट्रीय ऑलिम्पिक समिती रशियाच्या खेळाडूंसंदर्भात कारवाईचा निर्णय मंगळवारी घेणार आहे . ‘वाडा’ पथकाच्या अहवालामुळे ऑलिम्पिक स्पर्धेत रशियाच्या खेळाडूंच्या सहभागाबाबत साशंकता निर्माण झाली आहे .


मोबाईलमध्ये असणारे सिमकार्ड हे केवळ फोन , मेसेज कऱण्यासाठीच नाही तर इतरही अनेक गोष्टींसाठी उपयोगी असते . या सिमकार्डमध्ये तुमची बरीच वैयक्तिक माहिती असते . आता इतक्या लहान सिमकार्डमध्ये ही वैयक्तिक माहिती कशी काय सेव्ह होते आणि मुख्य म्हणजे नेमकी यामध्ये कोणती माहिती असते याबाबत नुकतीच काही माहिती समोर आली आहे . आपल्या सिमकार्डमध्ये आपली नेमकी कोणती माहिती असते हे जाणून घेणे आवश्यक आहे . सिमकार्डमध्ये मोबाईल सर्किट असते , ज्यामध्ये नेटवर्कशी निगडीत सर्व माहिती असते . प्रत्येक सर्व्हिस प्रोव्हायडरकडून सिमकार्डमध्ये सेव्ह होणारी माहिती वेगवेगळी असते . याच्या सेटिंग्जमध्ये आपल्याला पूर्णपणे बदल करता येणार नसला तरीही काही प्रमाणात निश्चित बदल करता येतो . त्यामुळे आपली वैयक्तिक माहिती सिमकार्डमध्ये सेव्ह करण्यावर आपण काही प्रमाणात नियंत्रण ठेऊ शकतो . मात्र सर्व्हिस प्रोव्हायडरला आपल्याकडील नेमक्या कोणत्या माहितीची आवश्यकता आहे आणि कोणत्या माहितीची नाही हे लक्षात घेणे गरजेचे आहे . याबरोबरच जर आपला मोबाईल किंवा सिमकार्ड हरवले तर त्यातील कोणती माहिती सुरक्षित ठेवणे आवश्यक आहे हे माहीत असणेही महत्त्वाचे आहे . असे काही प्रोटोकॉल आहेत जे आपल्या सिमकार्डमधील माहिती सुरक्षित ठेऊ शकतात . मात्र हे प्रोटोकॉल भंगही केले जाऊ शकतात . मात्र यातील चांगली गोष्ट ही आहे की आपल्या कार्डमधील फोटो आणि व्हिडिओ यासारखी अतिशय खासगी माहिती सेव्ह होत नाही . मात्र तुम्ही तुमच्या मोबाईलमध्ये घराचा किंवा ऑफिसचा पत्ता , बँकेशी निगडीत माहिती आणि डॉक्टरांचे नाव आणि मोबाईल क्रमांक ठेऊ नये . सिमकार्ड चोरांच्या हातात लागल्यास त्याचा गैरवापर होण्याची शक्यता असते . परंतु एसएमएस किंवा एखाद्या व्यक्तीचे नाव आणि मोबाईल क्रमांकासोबत काही महत्त्वाची माहिती तुम्ही सेव्ह केली असेल तर ती माहिती सिमकार्डमध्ये सेव्ह होते . याशिवाय आपण मोबाईलमधून कोणताही मेसेज डिलीट केला तर तो पूर्णपणे गेला असे आपल्याला वाटते . मात्र प्रत्यक्षात तसे नसते . आपण तो मेसेज पाहू शकत नाही . मात्र तो सिमकार्डच्या मेमरीमध्ये सेव्ह असतो . जोपर्यंत आपण मोबाईल डेटा ओव्हरराईट करत नाही . तोपर्यंत तो मेसेज सिमकार्डवरुन पूर्णपणे डिलीट होत नाही . त्यामुळे तुमचा मोबाईल किंवा सिमकार्ड हरविल्यास योग्य ती काळजी घ्यायला हवी .


आनंद राय यांनी " तनु वेड्स मनु ' चे दोन भाग बनवले आणि ते यशस्वी झाले . आता ते या चित्रपटाचा तिसरा भाग बनविण्याच्या तयारीत आहेत ; पण कंगना आणि आर . माधवन ही जोडी आता तुटणार आहे . कारण " तनु वेड्स मनु 3 ' या चित्रपटात कंगनाचा पत्ता कट होणार अशी चिन्हं आहेत ; पण असे का केले असावे . कंगना अजूनही याबाबत काहीच बोललेली नाही . ती बोलेल तेव्हाच काय तो खुलासा होईल . कंगनाने " तनु वेड्स मनु ' च्या दोन्ही भागांमधून उत्तम कामगिरी केली होती . तिचा अभिनय पाहून प्रेक्षक चकित झाले होते ; मात्र " तनु वेड्स मनु ' च्या तिसऱ्या भागासाठी कंगनाची निवड होणार नाही . तनु वेड्स मनु सीरिजचे दिग्दर्शक आनंद रायही या चित्रपटाचे दिग्दर्शन करत नाही म्हणे . या सीरिजचे लेखक चित्रपटाचे दिग्दर्शन करणार आहेत , अशी चर्चा आहे . यामुळे आता " तनु वेड्स मनु ' मधील नवीन जोडी कोण असेल , याबद्दल भलतीच उत्सुकता आहे .


अख्ख्या महाराष्ट्राला वेड लावणाऱ्या ‘सैराट’ चित्रपटाचा हिंदी रिमेक ‘धडक’ हा चित्रपट येत्या २० जुलै रोजी प्रदर्शित होणार आहे . त्यापूर्वीच या चित्रपटाने तुफान लोकप्रियता मिळविली असून नवोदित कलाकार इशान आणि जान्हवी यांना तर प्रेक्षकांनी अक्षरशः उचलून घेतल्याचं पाहायला मिळत आहे . बॉलिवूडमध्ये पदार्पण करणारी ही जोडी सध्या चित्रपटाच्या प्रमोशनमध्ये व्यस्त असून या चित्रपटाविषयी अनेक नवनवीन खुलासे होत असल्याचं पाहायला मिळत आहे . बॉलिवूडची दिवंगत अभिनेत्री श्रीदेवी यांची लेक जान्हवी या चित्रपटाच्या माध्यमातून प्रथमच चित्रपटसृष्टीत पदार्पण करणार आहे . जान्हवीला मोठ्या पडद्यावर पाहण्याची श्रीदेवी यांची फार इच्छा होती . मात्र चित्रपट प्रदर्शनापूर्वीच श्रीदेवी यांचा मृत्यू झाला . परंतु अनेक वेळा बॉलिवूडमध्ये कसे वावरावे किंवा कोणत्या चित्रपटांची निवड करावी याविषयी श्रीदेवी यांनी जान्हवीला मार्गदर्शन केले होते . श्रीदेवी यांच्या निधनापूर्वी त्यांनी ‘धडक’ चित्रपटाची २५ मिनीटांची एक क्लिप पाहिली होती आणि ही क्लिप पाहिल्यानंतर त्यांनी जान्हवीला एक मोलाचा सल्ला दिला होतो . श्रीदेवी यांचा हा सल्ला नुकताच जान्हवीने साऱ्यांसमोर जाहीर केला आहे . या क्लिपमध्ये जान्हवीच्या डोळ्यावरील मस्करा पसरला होता . हा पसरलेला मस्करा पाहून श्रीदेवी यांनी जान्हवीला ‘कलाकाराला अभिनयाबरोबरच व्यक्तीमत्व आणि चेहऱ्याची ठेवन जपावी लागते . आपण प्रेक्षकांपुढे एक आरसा म्हणून सादर होत असतो . त्यामुळे आपण टापटीप आणि नेटनेटके दिसणं तेवढंच महत्वाचं आहे’ , असा सल्ला दिला होता . तसेच ‘चित्रपटाच्या दुसऱ्या पार्टमध्ये कमी मेकअप कर त्यामुळे तुझं सौदर्य खुलण्याबरोबरच चित्रपटातील नायिकेला तू न्याय देऊ शकशील’ , असे दोन सल्ले श्रीदेवी यांनी दिले होते . दरम्यान , जान्हवीने आईचा हा सल्ला लक्षात ठेवत चित्रपटाचे पुढील चित्रीकरण केल्याचं पाहायला मिळत आहे . सध्या ‘धडक’ची टीम प्रमोशनसाठी वेगवेगळ्या शहरांमध्ये जात असून नुकतीच ही टीम महाराष्ट्रातील पुण्यात पोहोचली होती .


थकवा आला , कंटाळा आला किंवा मित्र - मैत्रिणींसोबत गप्पांचा फड रंगला असेल तर हमखास वाफाळलेला चहा किंवा गरमागरम कॉपी लागतेच . . पण सावधान ! तुम्ही गरम चहा किंवा कॉफीचे चाहते असाल तर आताच ही सवय बदला . कारण अतिगरम कॉफी किंवा चहाने अन्ननलिकेचा कर्करोग होऊ शकतो , असा निष्कर्ष जागतिक आरोग्य संघटनेशी संबंधित इंटरनॅशनल फॉर रिसर्च ऑन कॅन्सर ( आयएआरसी ) या संस्थेने काढला आहे . या संस्थेने सुमारे एक हजार व्यक्तींचा अभ्यास केला . एखादे पेय किती गरम प्रमाणात प्राशन केले जाते याच्या अभ्यासअंती हा निष्कर्ष काढण्यात आलेला आहे . गरम पेयामुळे अन्ननलिकेचा कर्करोग होण्याचा धोका अधिक आहे . मात्र सामान्य तापमानात चहा किंवा कॉफी घेतल्यास हा धोका टळू शकतो , असे या संदर्भात संशोधन करणाऱ्या संशोधक डॅना लुमिस यांनी सांगितले . कॉफीपान हे काही प्रकारच्या कर्करोगावर लाभदायक असले तरी ६५ अंश सेल्सिअसपेक्षा अधिक गरम असलेल्या कॉपीचे सेवन धोकादायक आहे , असे लुमिस यांनी सांगितले . कर्करोग टाळण्यासाठी कॉफीसेवन करू नये , असे काही आरोग्यतज्ज्ञांनी सांगितल्याने हे संशोधन करण्यात आले . मात्र कॉफीसेवनामुळे कर्करोग होत नाही तर अतिगरम कॉफी किंवा चहापानाने कर्करोग होऊ शकतो , असे लुमिस म्हणाल्या . सामान्य तापमान असलेली कॉफी प्यायल्यास गर्भाशय , फुप्फुस आणि स्तनांचा कर्करोग होण्याचे प्रमाण कमी असल्याचे दिसून आले आहे , असेही त्यांनी सांगितले . ( टीप : ‘आरोग्यवार्ता’मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘लोकसत्ता’चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


‘दंगल’ या ब्लॉकबस्टर चित्रपटानंतर अभिनेता आमिर खान त्याच्या पुढच्या प्रोजेक्ट्समध्ये व्यग्र झाला . सध्याच्या घडीला तो अद्वैत चंदन दिग्दर्शित ‘सिक्रेट सुपरस्टार’ या चित्रपटाच्या प्रसिद्धीकडे जास्त लक्ष देत आहे . ‘दंगल गर्ल’ झायरा वसिम या चित्रपटातून मध्यवर्ती भूमिका साकारणार असल्यामुळे तिच्या दृष्टीनेसुद्धा हा अत्यंत महत्त्वाचा चित्रपट समजला जात आहे . ‘सिक्रेट सुपरस्टार’मध्ये आमिर पाहुण्या कलाकाराच्या भूमिकेत दिसणार असला तरी , चित्रपटाच्या प्रसिद्धीमध्ये मात्र तो स्वतःला झोकून देत आहे . नुकतच आमिरने चित्रपटाच्या प्रमोशनसाठी दिल्ली गाठली . यावेळी त्याने चित्रपटाच्या खास स्क्रीनिंगचं आयोजनही केलं होतं . भाजपचे ज्येष्ठ नेते लालकृष्ण अडवाणी यांनी ‘सिक्रेट सुपरस्टार’च्या स्क्रीनिंगला हजेरी लावली . यावेळी त्यांची मुलगी आणि राजकीय वर्तुळातील काही मित्रमंडळीसुद्धा चित्रपट पाहण्यासाठी आले होते . अडवाणी स्क्रीनिंगसाठी येताच आमिरने त्यांचं सहृदय स्वागत केलं . आमिरच्या तमाम चाहत्यांमधील एक महत्त्वाची व्यक्ती स्क्रीनिंगसाठी येणं ही फार मोठी बाब आहे . लालकृष्ण अडवाणीसुद्धा आमिरच्या चित्रपटांचे चाहते आहेत . ते सहसा चित्रपट पाहत नाहीत . पण , आमिरचे ‘दंगल’ आणि ‘पीके’ हे दोन्ही चित्रपट त्यांना भावले होते . त्यामुळेच त्यांनी ‘सिक्रेट सुपरस्टार’विषयीसुद्धा कुतूहल व्यक्त केलं होतं . वाचा : अभिनयाव्यतिरिक्त बॉलिवूडकरांचे ‘हे’ आहेत ‘इन्कम सोर्स’ ‘सिक्रेट सुपरस्टार’च्या स्क्रीनिंगनंतर सर्व नेतेमंडळींनी झायरा वसिमच्या अभिनयकौशल्याची आणि या चित्रपटाची प्रशंसा केली . चित्रपटाचं कथानकही उपस्थितांची दाद मिळवून गेलं . खुद्द अडवाणींनासुद्धा हा चित्रपट भावला असून , स्क्रीनिंगनंतर त्यांनी आमिरसोबत याविषयी चर्चाही केल्याची माहिती सूत्रांनी दिली . हा चित्रपट प्रेक्षकांच्या भेटीला येण्यासाठी आता फार कमी दिवस उरल्यामुळे संपूर्ण टीममध्ये उत्साह , कुतूहल , दडपण अशा संमिश्र भावना पाहायला मिळत आहेत . तेव्हा आता राजकीय नेत्यांना भावलेला ‘सिक्रेट सुपरस्टार’ प्रेक्षकांची मनं जिंकतो का , हे पाहणं औत्सुक्याचं ठरणार आहे .


पिंक गर्ल तापसी पन्नूचा ‘नाम शबाना’ हा चित्रपट नुकताच प्रदर्शित झाला . तापसीचा हा चित्रपट २०१५ मध्ये प्रदर्शित झालेल्या अक्षय कुमारच्या ‘बेबी’ चित्रपटाचा प्रीक्वल आहे . त्यामुळेच तापसीच्या चित्रपटातील भूमिकेचे कौतुक होत असताना चित्रपटाची तुलना ही अक्षय कुमारच्या ‘बेबी’ या चित्रपटाशी होताना दिसते . आपल्या चित्रपटाची अक्षय कुमारसोबत होणारी तुलना तापसीला अजिबात रुचलेली नाही . अक्षयच्या चित्रपटासोबत होणाऱ्या तुलनेबद्दल तापसी म्हणाली की , अक्षय कुमारची मुख्य भूमिका असलेल्या ‘बेबी’ चित्रपटासोबत माझ्या चित्रपटाची तुलना करणे अयोग्य आहे . या दोन चित्रपटाची तुलनाच होऊ शकत नाही . ‘बेबी’ चित्रपटात अक्षय कुमार मुख्य भूमिकेत आहे . या क्षेत्रात माझी आता सुरुवात असून , मी फक्त ३ ते ४ चित्रपट केले आहेत . त्यामुळे चित्रपटाची सुपरस्टारसोबत तुलना करणे अयोग्य आहे . ” अक्षय या चित्रपटाच्या प्रसिद्धीला आल्याची आठवण करुन देताना तापसीने अक्षयच्या चित्रपटाशी तुलना करण्यापेक्षा स्त्रीप्रधान कथानकाच्या नजरेतून पाहणे योग्य ठरेल , असे ती म्हणाली . अॅक्शन चित्रपटाची सर्वत्र चर्चा रंगत असताना तिच्या कुटुंबियांकडून देखील तिला कौतुकाची थाप पडली . तिच्या कुटुंबियांना या चित्रपटातील तापसीची भूमिका फारच आवडली आहे . कुटुंबियांकडून मिळालेल्या कौतुकाबद्ल तापसी म्हणाली की , “चित्रपटाचा पहिला शो मी कुटुंबियांसोबतच पाहिला . तुला आता अभिनय जमायला लागला आहे , अशा शब्दांत आईने कौतुक केले . आतापर्यंतच्या माझ्या अनेक चित्रपटांपैकी ‘नाम शबाना’मधील भूमिका कुटुंबियांना सर्वोत्तम वाटली . ” मुलाखतीमध्ये बोलताना तापसी पन्नूने ‘बाहूबली २’चा दाखला देत दाक्षिणात्य चित्रपटसृष्टी जगभरात देशाला नवी ओळख निर्माण करुन देत असल्याचे म्हटले . तामिळ चित्रपटसृष्टीतून पदार्पण केल्याचा अभिमान असल्याचे देखील तिने सांगितले .